Garuna, burua eta autoimmunitatea aztergai Achucarro Forumean - Zientzia Kaiera\nGiza gorputzaren sistema immunologikoak hainbat garuneko hartzaileren funtzioa eralda dezake antigorputzen sintesiari esker. Fenomeno honek jokabidearen, memoriaren eta nortasunaren alterazioak eragin ditzake eta baita psikosia ere. Gaur egun, proba diagnostikoen garapenari esker, arazo horiek identifikatzeko eta behar bezala tratatzeko gai gara. Prozesu hauek, gainera, gaixotasun neuronalen eredu naturalak dira eta, ondorioz, giza garunaren funtzionamendua hobeto ulertzen laguntzen digute.\nJosep Dalmau neurologo eta ikertzailea garunaren gaixotasun autoimmuneen inguruan arituko da “Garuna, burua eta autoimmunitatea” izenburua daraman hitzaldian.\nHitzaldia datorren urriaren 26an burutuko da arratsaldeko 19:00etan Dock Bilbaoko entzun-aretoan, garunaren eta garuneko gaixotasunen inguruko gizarte-sentsibilizazioa sustatzeko Achucarro neurozientziaren euskal zentroak antolatutako Achucarro Forum hitzaldi-zikloaren barnean. UPV/EHUko Kultura Zientifikoko Katedrak hitzaldi honen antolakuntzan lagundu du.\nHitzaldia gaztelaniaz izango da eta sarrera librea eta doakoa da tokiak bete arte. Bertaratu nahi dutenek posta elektroniko bat idatzi beharko dute forum@achucarro.org helbidera edo 94 601 81 35 telefonora hots egin.\nHitzaldia streaming bidez jarraitu ahal izango da egunean bertan EiTBko Kosmos kanalaren bidez.\n2017ko urriaren 26a\nDock Bilbao espazioko entzun-aretoa\nUribitarte pasealekua 6,\tBilbo\nArgitalpen-data: 2017/10/26 · Atala: Ekitaldiak\nEstresa omen da organismoak balizko arrisku eta mehatxuetatik babesteko erabiltzen dituen mekanismoetako bat. Orain arte, ikerketak patologia honen ondorio kognitiboen […]\nItsutasuna da desgaintasunaren lehen kausa mundu mailan. Hala ere datu hau ezezaguna da askorentzat, izan ere, kasu askotan gaixotasun honek […]


Nagore Alkorta: "Elkarrekin bagaude, azpeitiarrok gaitasuna izango dugu erronka honi aurre egiteko" - Urola Kostako Hitza : Urola Kostako Hitza\nEspainiako Gobernuak konfinamendua agindu zuenetik hilabete bete da gaur, eta horren harira, orain arteko balorazioa egin du Nagore Alkorta Azpeitiko alkateak. Koronabirusak “krisi soziosanitario eta humanoa” eragin duela nabarmendu du hark, eta hilabete hau “oso gogorra” izan dela. Dena dela, “egunez egun aurrera” egiten ari direla azpimarratu du. Era berean, eskerrak eman nahi izan dizkie osasun arloan nahiz oinarrizko zerbitzuak eskaintzeko lanean ari direnei, eta etxean geratu diren adinekoen eta haurren jokabidea txalotu du. Gainera, koronabirusaren proban positibo eman dutenak eta haien gertukoak gogoan izan ditu.\nAzpeitiarrak erakusten ari diren “elkartasuna” ere nabarmendu du alkateak. “Une konplexu honetan azpeitiarrek erakutsi dute elkartasuna dela gure oinarria. Azpeitiar asko izan zarete ondokoari laguntzea erabaki duzuenak, eta eredugarri izaten ari zarete”. Udalaren arduraz ere hitz egin du alkateak. “Udalari dagokio herritarren beharrei erantzutea beti, baina orain inoiz baino gehiago. Horregatik, lehentasuna izango da herritarrei entzutea eta haien beharrak identifikatzea, baita behar horiei ahalik eta erantzun egokiena emateko bide eraginkorrak martxan jartzea ere”. Horregatik, Gizarte Zerbitzuak indartu eta beste hainbat zerbitzu martxan jarri dituztela azaldu du Alkortak. Besteak beste, boluntario sarea 200 herritarren beharrei erantzuten ari da; herriko merkatariei esker, koronabirusagatik babesteko materiala banatu dute, azoka martxan mantentzeko neurriak hartu dituzte, janari bankuaren maiztasuna handitu dute, ikasleek telematikoki ikasten jarrai dezaten baliabideak jarri dituzte… Hainbat neurri ekonomiko ere hartu dituzte, “inor atzean ez geratzeko helburuarekin”.\nAlkateak azaldu du “laster” hasiko dela Azpeitia egoera honetatik aurrera ateratzeko bidea ikusten. “Elkarrekin bagaude, azpeitiarrok gaitasuna izango dugu erronka honi aurre egiteko. Ez da erraza izango, zailtasunak izango ditugu, udala bera ere egokitzen joango da egoera berriari erantzuteko. Uste dut denok elkarrekin baldin bagoaz, egoera honi baikortasunez aurre egiteko aukera izango dugula. Eta sinisten dut, eta ziur nago, hemendik denok batera, inor baztertu gabe eta herri hobe bat eraikiz, aurrera aterako garela”.


Manak - Wikipedia, entziklopedia askea.\nDis manibus idatzita duen estela\nArtikulu hau erromatar jainkoei buruzkoa da; beste esanahietarako, ikus «Man (argipena)».\nManak (latinez: Manēs,singularrez Man) Erromatarren artean, hilen arima. Manei ardoa, eztia, esnea eta loreak eskaintzen zizkieten. Jaialdi bereziak antolatzen zituzten manen omenez: otsailean ospatzen zituzten Parentalia eta Feralia hain zuzen ere.\nLarak, lemurak, jeinuak eta penateekin batera, etxeko jainko familiar edo pertsonalak izaten ziren.\nMamuak (hildako izakien espirituak)\nOrriaren azken aldaketa: 24 azaroa 2019, 22:15.


Irigoienek botere gehiegikeria salatu du 'Pistolak eta epistolak' nobelan | Kultura | Berria\nIrigoienek botere gehiegikeria salatu du 'Pistolak eta epistolak' nobelan\n13 urtetik gorako irakurleentzat idatzi du obra, eta parodia eta ziria landu ditu.\nAlkate bat eta kaleko pintore bat dira bi pertsonaia nagusiak\nJoan Mari Irigoien. JUAN CARLOS RUIZ / ARP\nParodiaren eta ziriaren bidez, boterearen gehiegikeriak salatu ditu Joan Mari Irigoienek (Altza, Donostia, 1948) Pistolak eta epistolak gazte literaturako eleberrian (Elkar). Bi pertsonaia nagusi ditu nobelak: batetik, alkate megalomano eta autoritarioa; bestetik, kalean pintatzen duen gazte bohemio bat, bere txakurrarekin bizi dena eta adineko alargun bat lagun duena. Gogoetarako bidea ematen duten abentura barregarriak harilkatu ditu Irigoienek bi pertsonaia nagusi horien inguruan. Urunia alegiazko hirian dago kokatua eleberria, baina Uruniak Iruñeari dagozkion elementu ugari ditu. 13 urtetik gorako irakurleentzako liburua da.\nHorrez gain, Ttarttalo argitaletxeak Aguas límpias, aguas turbias argitaratu du, Irigoienen Ur arreak, ur garbiak eleberriaren gaztelaniazko itzulpena. Jatorrizko bertsioa 2011. urtean argitaratu zuen Elkar argitaletxeak. Irigoienek berak egin du itzulpen lana, Jorge Gonzalez Aranguren eta Antonio Perez Esclarin adiskideen laguntzarekin.\nUr uherrak, ur gardenak eleberriak zor handia dio, egileak berak aitortu duenez, Antonio Zabalak eta Humbelino Ayapek Auspoa sailean argitaratutako Las tardes de La Bardena liburuari (Sendoa, 1994).


Finlandiako RANIPLAS enpresako produktuen inportatzaileak eta banatzaileak gara Espainiako iparraldean. Enpresa hau Europan liderra da nekazaritza erabilerako biltzeko plastikoaren fabrikazioan. soluzio guztiak ditugu siloraketa behar bezala egiteko.\nEra berean, Portugaleko CORDENET (bolak egiteko sarea) eta CORDEX (fardel eta paketendako soka, eta bolak egiteko soka) enpresetako produktuen inportatzaileak eta banatzaileak gara. Liderrak dira Europan sareetako eta soketako alorrean. NETEXX ETA BALECORD markekin komertzializatzen dituzte beren produktuak.


Asteroideek Van der Waalsen indarrak dituzte euskarri - Elhuyar Aldizkaria\nHasiera » Albisteak » Asteroideek Van der Waalsen indarrak dituzte euskarri\nAsteroideek Van der Waalsen indarrak dituzte euskarri\nVan der Waalsen indarrek eusten diete lotuta asteroideetako partikulei. Arg.: ESA.\nNormalean atomoekin eta molekulekin lotu ohi diren Van der Waalsen indarrak dira asteroide txikietako partikulei lotuta eusten dietenak, Colorado eta Nottingham Unibertsitateetako zientzialari batzuen arabera.\nAsteroide txiki asko ziztu bizian biratzen dira eta oso grabitate-indar txikia dute, eta, hala ere, hainbat neurritako hauts- edo materia-partikulak izaten dituzte gainazalean. Asteroide horietan ezagutzen diren indarrek zer garrantzi duten ezagutzeko ikerketa batean, zientzialariek jo dute grabitate-indarra hain txikia izanda ezin dela gai izan partikulei eusteko; eta erakarpen-indar elektrostatikoak ere hutsaltzat jo dituzte.\nAldiz, ikusi dute Van der Waalsen indarrek eragin handia dutela metro batetik beherako diametroa duten partikulen artean. Izan ere, indar hori ez da partikulen masarekiko eta bolumenarekiko proportzionala, elkar ukitzen duten partikuletako azalerekiko baizik. Hortaz, zenbat eta txikiagoak izan partikulak, orduan eta handiagoa da Van der Waalsen indarren garrantzia.


Nafarroako Ahal Duguk 10.000 euro bildu ditu bi egunetan\nHauteskunde autonomikoen kanpainarako 36.000 euro baino gehiago eskuratu zituzten, eta datozen hauteskunde orokorrei begira, datu hori hobetu nahi dute.\nLaura Perez, Nafarroako Ahal Dugu alderdiko idazkari nagusia. Argazkia: Efe\nNafarroako Ahal Dugu alderdiak 10.000 euro bildu ditu bi egunetan, hauteskunde orokorretako kanpaina finantzatzeko helburuarekin martxan jarritako “sistema berritzaile bati esker”, Segundo Gonzalez alderdi horretako Finantza eta Informazio Gardentasun arduradunak azaldu duenez.\nHalaber, mikrokredituak emandako herritarrei, hauteskundeen ostean itzuliko diete dirua, interesik gabe. Modu horretan, alderdiak “finantziazio garbia” bilatzen du, bankuekin baino gehiago, “zorra pertsonekin sortuko duena”.\nHori dela eta, mikrokreditu horiek “herritarren menpe daude soilik, eta enpresa handiek ez daukate zerikusirik”. Aldi berean, neurri honekin biztanleekin bat egitea lortzen dutela aipatu dute, diru-laguntza hauek hauteskunde-kanpaina aurrera eraman ahal izateko guztiz garrantzitsuak direlako.\nPasa den hauteskunde autonomikoetan, Nafarroako Ahal Duguk 36.000 euro baino gehiago lortu zituen, eta datozen hauteskundeei begira, datu hori hobetzea espero dute.


Untzigintzaren historia (3): Itsasoko deabruak, bikingoak - Zientzia.net\nHasiera » Artikuluak » Untzigintzaren-historia-3-itsasoko-deabruak-biking Untzigintzaren historia (3): Itsasoko deabruak, bikingoak\n1986/02/01 Azkune Mendia, Iñaki - Iturria: Elhuyar aldizkaria\nIngeniaritza Historia Erromako inperioa suntsitu zenean, godo, bisigodo, franko eta Europako erdialdeko hainbat herrik heriotza eta hondamena barreiatu zuten bazter guztietan. Denbora igaro ahala ordea, baretuz eta erromatarren ohiturak bereganatuz joan ziren, azkenean haien zibilizazioaren eraginpean geldituz. Baina iparraldean, herri bat gelditu zen inperioaren uhinek irentsi gabe: BIKINGOAK!!\nOslo-ko Museoan gordetzen den untzi bikingoa. IX. mendean itxaso Europako Atlantiko aldeko kostaldea inbaditu uten indartsu. Paris-ko atariraino iritsi iren, Frisia, Rouen, Nantes eta beste zenbait eskualde menperatu ondoren. Lisboa eta Sevilla ere bipildu zituzten. Gero, Mediterranioko kosta ustiatzeari ekin zioten Konstantinopolis-eraino. Euskal Herrian bertan, 859. urtean Nafarroako Gartzea erregea, Eneko Haritzaren semea, bahitu egin zuten eta gero urrezko 70.000 txanponen truke askatu. Bikingoak, hondasun-egarriak bultzata, Islandia eta Groenlandiaraino iritsi ziren Iparraldean. Kanadaraino heldu zirela diote, eta agian baita Hudson ibaiaren bokalea baino hegoalderago ere. Baina mintza gaitezen ibilaldi harrigarri hauek gauzatu zituen bitartekoaz; mintza gaitezen bikingoen untzia. Itsasoan bizkor ibiltzeko, untziak arina izan behar zuen batetik eta sendoa bestetik, Mantxako Kanalean eta Iparraldeko Itsasoan olatuen haserreari aurre emateko. Untzigileen buruhausterik nagusiena, arintasuna zen. Untzi astunak ez ziren egokiak gerrazale haientzat. Izan ere, bikingoek ez zituzten kostako herriak bakarrik bipiltzen. Beren untziak bizkarrean hartu eta lehorrean bide luzeak eginez berriro uretaratzen zituzten. Horrela, ibaitan gora ibiliz, ehundaka kilometro egiten zituzten batzutan barrualdera. Paris setiatzerakoan eta Montecassino desegiterakoan adibidez, horixe egin zuten. Helburu horiek zituen beraz garai hartako bikingoen itsasoko erregeak; skeid izeneko untziak alegia. Untzia bera, hogeitabi edo hogeitahiru metro luze zen. Zabalean bost metro inguru zituen eta altueran metro t'erdi. Oso arina zen; udan bakarrik nabigatzeko modukoa. Izan ere itsaso txarrarekin irauteko sakonera txikiegia zuen eta horregatik neguan lehorrean gordetzen zuten untzia, estalia, ondo koipeztuta eta barrua erdiraino urez beteta. Aurrean, brankan, ehunez estalitako zubi higikorra zuen, marinel edo gerlariak uhinen zipristinetatik babestearren. Etsaiengandik babesteko ere balio izan zuen inoiz. Irudi beldurgarriak zeramatzaten untzi bikingoek branka aldean landuta. Pinuzko masta zuen erdian, eta handik zintzilikatzen zen bela karratu handi bat; kolore bizi eta irudi arraroz betetako oihaltzar bat. Untzikoek, botoz aukeratzen zuten buruzagia, eta ez aurreko buruzagiaren familikoa. Nor bere buruaren errege zirela zioten, eta gogozkoen zitzaiena hautatzen zuten nagusitzarako. Baina behin hautatuz gero, buruzagi berriari obeditzea zin egiten zuten eta zintzo jarraitzen zioten. Dena den, agintariak bere lanean gaitasunik eza erakusten bazuen, menpekoek utzi egiten zuten eta beste nagusi berri bat aukeratu. Buruzagia hiltzen zenean, untzia hartzen zuten hilobitzat. Izan ere, ba al zegoen ura baino hilobi egokiagorik? Hainbat ibilaldi eta borroka egindako skeid a hilkutxa bihurtzen zen orduan. Erdian zurezko txabola altxatu ondoren, hantxe uzten zuten buruzagiaren gorpua. Gero, untzi eta guzti hondartzan lur ematen zioten itsasondoan; uda partean hain urrutira joan eta negurako urre, esklabo nahiz janariz beteta etortzeko bide zen itsasoraren magalean. Bikingoek, arazo handiak zituzten Atlantikoan nabigatzeko. Itsasoko ekaitzen beldurra zegoen batetik, eta noranahi joateko ere haizeak ondo probetxatu behar ziren. Udaldian, ekialdeko haizeek bultzata Islanda eta Groenladiaraino heldu ziren. Hegoaldera nabigatu nahi zutenean, mendebaldeko haizeez baliatzen ziren. Horregatik, askok uste duenez, Colon baino lehen iritsi ziren bikingoak Ameriketara. Seif Eriksson norvegiarrak, ustekabean ikusi zuen lurralde bat mendebaldean eta gero berriro alderdi haietara itzuliz, negua han pasa ondoren mahatsez beteta etxeratu zen. Horregatik deitu zioten Ardoaren Lurra, ustez gaurko Terranova den lurraldeari. Baina bikingoen garaiaz gero, itsakoko nabigazioari berebiziko bultzada emango zion asmakizuna erabiltzen has¡ ziren: ipar-orratza. Ordurarte itsasoan, intuizioz zebiltzan batetik bestera, kostak ikusiz, gogoratuz eta sumatuz. X. mendean ordea, ipar-orratzari esker orientazioaren arazoa konpondua zuten. Berez ipar-orratza, Kristoren garai inguruan txinarrek asmatua zuten. Hala ere, X. menderarte ez zen Europan azaldu. Hasieran, urez betetako katilu batean, lasto baten barruan flotatuz ipintzen zuten orratz magnetikoa. Georago, XII. mendearen hasieran, orratz magnetikoa ardatz batetan biratzen zen eta horrela joan zen hobetuz orientaziorako ezinbesteko tresna bihurtu zen ipar-orratza. Izan ere orrats horrek, sorginkeriaz edo, Lurraren ipar poloari begiratzen bait zion beti. 0.0/5 rating (0 votes)\nAmeriketarekiko antzinako harremanak 1988-12-01\nItsasargien historia 2001-07-01\nGerra eta zientzia 2002-05-01\nSaltsa asko eta bakailao gutxi 2004-03-14\nGroenlandian zehar. Izotzaren mentura 1988-08-01


Docentiaz programa - Irakaslana Ebaluatzeko Zerbitzua - UPV/EHU\nDOCENTIAZ Universidad del País Vasco/Euskal Herriko Unibertsitateko irakasleen jarduera ebaluatzeko programa da.\nPrograma honek irakasleen garapen profesionala bilatzen duen irakaskuntza-jarduera ebaluatzeko oinarriak finkatu nahi ditu, UPV/EHUko lurralde- eta erakunde-garapenak finkatutako beharrak kontuan hartuta. Programa honen bidez, irakaslana balioetsi nahi da, hainbat iturritatik (irakasleak, arduradun akademikoak, ikasleak eta sistema informatikoek emandako datuak) eraikitako irakaskuntzaren gaineko ikuspegi integralaren bidez.\nIrakaskuntza-jarduera ebaluatzeko prozedura bat edukitzeak, zeinak informazio fidagarria eta kontrastatua emango baitu, karrera akademikoa garatzea eta tituluak egiaztatzea erraztuko du. DOCENTIAZ programaren emaitzek irakaskuntza-jarduera egokiak hautemateko aukera emango digute, eta UPV/EHUk diseinatutako irakaskuntza-berrikuntzako eta prestakuntzako programei lotuta egongo dira.\nDOCENTIAZ programak ANECAren DOCENTIA programak ezarritako baldintzak betetzen ditu, Agentziak berak egindako egiaztapenean eta 2007ko maiatzean erkidegoko kalitate-agentziak eta UPV/EHUk sinatutako garapen-hitzarmenean onartzen den moduan.\nGaur egun, ANECAk eta UNIBASQk egiaztatu dute Docentiaz Programa.\n(Beste leiho bat zabalduko du)Ziurtapena (pdf ,391,62 Kb)\nUPV/EHUko irakasleen irakaskuntza jardueraren DOCENTIAZ ebaluazio programa\nIrakaskuntza hobetzeko prestakuntza plana\nIrakaskuntza egiaztapenaren ondorioak\nIrakaslearen balio gehigarria


Colegio El Regato Ikastetxea - Ikasleen zaintza eskola ordutegitik kanpo\nIKASLEEN ZAINTZA ESKOLA ORDITETIK KANPO\nOro har, Kooperatiba osatzen duten familietan, bi gurasoek lan egiten dute, eta, horregatik, garrantzitsua da seme-alabak zaintzeko ordutegia eskola ordutegia baino luzeagoa izatea.\n1. DBHtik 2. Batxilergora bitarteko ikasleak, 08:30ean sartzen dira eskolan, eta 15:45ean irteten dira. Eskolak bukatzean, etxera joan daitezke edo ikastetxeko liburutegian gelditu daitezke, 17:00ak arte, edo eskolaz kanpoko ekintzaren batean parte hartu, 18:00ak arte.\n2 urtetik Lehen Hezkuntzako 6. mailara arteko ikasleak 09:40an hasten dituzte eskolak, baina 08:00etatik aurrera etor daitezke eta ikastetxean zainduta egongo dira eskolak hasi arte. Era berean, eskolak amaitzean, eskolaz kanpoko ekintzaren batean gelditu daitezke, 18:00ak arte.\n2 eta 3 urteko ikasleek dute ordutegirik laburrena: 09:40ean sartzen dira eta 15:45ean irten. Dena dela, ordubete lehenago sartu daitezke edo ordubete beranduago irten, beharren arabera (eskola orduak ez daitezela 8 ordutik gorakoak izan).


kritiken hemeroteka » Zoperna jenerala\n« Onkoteak | Marinel zaharrak »\nZoperna jenerala / Luis Berrizbeitia / Pamiela, 1987\nZoperna jenerala Xabier Mendiguren / Argia, 1988-02-07\nLiburu miragarria honakoa, eta miragarriak bertako poemak. Alta, utz iezadazue liburuaz aritu aurretik beste zerbaitez mintzatzen, Txistu y Tambolin aldizkariaz hain zuzen. Azken garaiotan jende mordoxka dabil gure Euskal Herri honetan biktimismoaren zama bizkar gainera altxatu nahian, buruan ohore gisa ezarritako erramu boneta bailitzan. Idazle maldito izateko izugarrizko gogoa dago, eta malditismo guzti horiek itxurazkoak baino ez dira, ez gaitezen engaina, ez dago holakorik, edo izatekotan nik ezagutzen dudan kasu bakarra horixe litzateke: Txistu y Tambolinena.\nDurango aldeko gazte zenbaitek martxan jarri eta lau ale atera zituzten, denak ere mundialak nere ustez. Gero, halabeharrezko sakabanatzea eta jasotako oihartzun eskasa zirela medio agortu egin zen, bukatu. Aldizkariak, bizi zela ez zuen ia aipamenik izan, eta izandakoren bat edo beste ez goraipamenezkoak portzierto. Zaila zen sailkatzen, identifikazio errazetarako oztopo nabarmenak zituen. Ezin euskaltzale batzuen gustoko izan, erdarazko eta bizkaierazko zerak ere sartzen baitzituzten tarteka; baina erdaltzaleek ezin ontzat eman erdara horren proportzio erridikuloan erabilita (ohizkoaren alderantzizkoa) ezta bizkaierazaleek ere bizkaiera ez-literarioa baitzerabilten. Eta gero gainera lotsagabekeria galanta… Baina guzti horren gainetik literatur kalitate bikaineko lan asko eta asko, harrigarria benetan eskualde bakar bati mugatuak izaki.\nEta Luis Berrizbeitiak leku nabarmena zuen aldizkari hartan, ezizenez sinatu arren estiloagatik suma dezakegunez: Egia esan, bagenituen geure zalantzak, abadiñotar honen idazkerak beste durangotar batenaren antz haundia baitu sarritan, Joseba Sarrionandiarena alegia. Antzekoa batzutan lexikoa, oso antzekoak gustoko idazleak, eraginak, poemetan agertzen diren gai eta kezkak. Lagun batek zera esaten zidan, hots, epaimahaikoek ez ote zioten Jaurlaritzaren Lizardi Saria Berrizbeitiari eman Sarri saritzen zutelakoan. Nolanahi ere den, ondo merezia du Luis Berrizbeitiak saria.\nPoemen nolakoaz hizketan hasten bagara, egilea bide bat baino gehiagoren aurrean dagoela esan behar, aukera kontrajarriak dituela agian. Kopla eta balada zoragarriak burutu ditu batetik, elaborazio izugarrikoak, Behe Nafarroako eta Zuberoako apokrifotzat eman litezkeenak. Bestetik, poema libreetan metaliteraturari buruz dihardu batzuetan, eta zenbaitetan aztarna antintelektualistaren bat erakusten badu ere literaturan soka luzeko diren gaiak dira nagusi, Borgesen kutsu nabarmenez, egileak aitortzen duenez.\nBi tradizio beraz, eta bietan maisu. Denbora aurrera joan ahala bien arteko sintesia egingo digu agian Berrizbeitiak.


Suge Horoskopoa 2021: Zorioneko urtea aurretik - Astrologia\nZorte on, arrakasta eta dibertsioa datoz 2021ean Snake-ri idi-adiskidetasunari esker. Aprobetxa itzazu datozen aukerak eta goi mailako helburuak.\nIdi osatua eta langilea eta Oilar entretenigarria eta harrigarriro aberasgarriaz inguratuta zaude, arrakasta handiko hirukote irabazlea osatuko duzu. Beti amestu duzun bizitza eramateko gai izango zara eta zuri aurkeztuko dizkizuten aukera ugari aprobetxatzeko perspektiba izango duzu. Gure Txinako astrologia adituak 2021. urterako Snake horoskopoa idatzi du, beraz, ziurtatu ez duzula huts egiten.\nNolakoa da Sugea?\nZer dago gordeta 2021eko maitasun bizitzarako?\nZu zara fintasunaren eta jakinduriaren haragitzapena, eta Txinan, zure gaitasunak eta adimena errespetatzen zaituzte. Metalezko Idiaren Urtean arrakasta lortuko duen momentu egokian sistematikoki aurkitzeak duen gaitasun harrigarria da.\nBatekin tenplu bitxia eta intuizio nabarmena, bakarra zara etorkizuna aurreikusten. Independentea, magnetikoa, lasaitasun nabarmena duena, egokitzeko ahalmen arraroa duzu, nonahi eta egoera guztietan ondo sentitzea ahalbidetzen duen. Estetika eta erosotasun zalea, alferkerian trebea, eguzkia hartzea gustatzen zaizu bizitza txantiloia konpontzen duzun bitartean. Zuretzat, makila magikoa eskuan bizi behar da.\nZure maitasun bizitza\nLiluragarria, sentimentala, sentsuala, graziaz maite duzu eta batez ere, xarmagarriaren plazeragatik eta bertan nabarmentzearen gozamenagatik. Espirituala eta esklusiboa, maitasuna aditza errimatzen duzu sorgindu, liluratu, sorgindu, aztoratu, liluratu. Zure gustura egoteko, jendeak adimentsuak, kultuak, dotoreak, sofistikatuak, sentsualak izan behar dute eta, batez ere, guztiz eutsiezina izan behar du.\nPrimerako batekin herensuge , zoriontasunaren lurrina arnastuko duzu eta maitasun handia biziko duzu. Osagarritasun ederra finkatuko da Idi horrek lanerako duen indarraz eta sentsualitate harrigarriaz harrituko zaitu. The Oilarra lagun ezin hobea dela frogatuko duzu eta harekin lotura sendoak eta iraunkorrak garatuko dituzu. The Tximinoa festa lagun bikaina egingo du.\nNola izango da Metal Ox-en urtea Sugearentzat?\nUrte zoragarria dago gordeta Snake agurgarriarentzat! Haizea izango duzu beletan, zure ideiek buruan iltza jo eta laudorioak jasoko dituzu. Zure bizitza sozialak asebetetze handia ekarriko dizu eta maiz irtengo zara. Finantzaren aldetik, pozik bilduko duzu. Maitasunaren planetan, zure bihotza izugarri taupadaka egongo da eta ez duzu inor axolagabe utziko.\nTxinako udaberriko asteazkenean, otsailaren 3tik 2021eko maiatzaren 4ra, asteartea\nPrest zaitez aukera interesgarri bat aprobetxatzeko eta etekin handiena ateratzeko.\nIdiaren lagun den Sugearentzat urte hasiera itxaropentsua eta jai izango da. Lanaren aldetik, ertzean eta otsailean saltzeko prest egongo zara, diplomatikoa eta sotila, martxoan eta zortea eta komunikatzailea, apirilean. Finantza aldetik, esku librea izango duzu aurrekontua orekatzeko. Harremanaren aldetik, zure sugegorrien mihia estrategikoki irentsiko duzu eta besteei entzungo diezu. Maitasunari dagokionez, zure sedukzio trebetasunak gorenean egongo dira eta zure zaleak zure oinetan.\nSuge erakargarriarentzako zoriontasuna besterik ez!\nBeroa iristearekin batera, desio bakarra izango duzu; zure larruazala isurtzeko. Zure burua eta zure gorputza gehiago zainduz, sasoian eta are eraginkorrago sentituko zara eta sormena lanean. Alde artistikoari dagokionez, erakusketa beroak, antzezlan arrakastatsuak edo zure talde gogokoenaren kontzertua ikusteko datak egingo dituzu. Finantza aldetik, nahi duzuna erosten ondo pasatuko duzu, batez ere salmentetan. Maitasunari dagokionez, erakargarria izango zara maiatzean, konkistatzailea ekainean eta maitemindua uztailean.\nUdazken Txinatarra abuztuaren 7tik larunbatera 2021eko azaroaren 6ra arte\nGarai ezin hobea aprobetxatuko duzu eguzkitan nagi eta zure etorkizunaz pentsatzeko.\nZuzendu hareazko hondartza finetara, bazkariak urdin handira begira eta harkaitzetan eguzkia hartzera. Irailean, erritmoa azkartu egingo da eta negozioaren bueltan hamar aldiz handituko zaizu gosea. Urrian, berritzailea eta sortzailea, eraginkorra eta langilea izango zara, baina, batez ere, patuaren kolpe kaskarrak bultzatuta.\nTxinako Neguko Igandean, 2021eko azaroaren 7an, ostegunean, 2022ko otsailaren 3an\nNegua ez da aukeratzen duzun sasoia eta aldi baterako, baina ez gaindiezineko lasaitasuna biziko duzu.\nBrrr! Neguko hotza badator. Tximiniaren aurrean kiribilkatuko zara zure ezkontidearen besoetako sute kurruskaria ikusteko. Denbora gehiago eman ahal izango duzu gehien gustatzen zaizkizun gauzetan eta gehien maite dituzun gauzetan. Urtarrilean, hartuko duzu Idiaren Urte honetako izakinak, batez ere, zuretzat onak izango direnak.\nEzagutu zure etorkizuna Eguneroko horoskoporekin\nMahasiah da bakearen aingeru zaindaria apirilaren 10etik 14ra bitartean jaiotakoentzat\nNithaiah, Aingeru Guardakoa tolerantzia ematen\nmaitasunaren eta sexuaren horoskopoa\n17. zenbakiaren esanahi espirituala\nnumerologia bizitza bidea bateragarritasun taula


Tag-ak: Tratu txarrak dauka\nHaur eta nerabeenganako indarkeria EAEn. Diagnostikoa, erronkak eta gomendioak (2019)\nEusko Jaurlaritzako Enplegu eta Gizarte politiketako Sailak txosten bat argitaratu du haur eta nerabeenganako indarkeriaren konplexutasuna aztertzeko. Sexu-abusuen susmoak antzemateko tresna bat proposatu du, prebentzio-neurri gisa, 50 adierazletan oinarrituta.\nGenero-indarkeria emakumeen osasunean duen eragina\nAndaluziako Emakumearen Institutuak genero indarkeriaren gaia jorratu du ?Cuadernos para la Salud de las Mujeres? argitalpenaren 2. zenbakian.\nData: Bukatuta (2019/07/03 - 2019/07/04)\nLekua: Logroño (Rioja (La))\nAntolatzailea: Fundación Universidad de la Rioja\nHaur eta nerabeen kontrako indarkeriaren prebentzioa eta honi aurre egitea. OMEk eskuliburu bat argitaratu du, 7 estrategiarekin\nOsasunaren Mundu Erakundeak (OME), gazte eta haurren kontrako indarkeria prebenitu eta honi, maila politiko eta sozialean, aurre egiteko neurriak biltzen dituen eskuliburu bat argitaratu du: INSPIRE Handbook. Action for implementing the seven strategies for ending violence against children (2018) Lan honetan haur eta nerabeen kontrako indarkeriaren prebentzioak eskarmentu handia duten hainbat erakunderen laguntza jaso du.\nWE GO! Genero indarkeria jasan duten emakumeen aktibazio soziolaboralerako programa\nWE GO! Europar batasunak ko-finantzatutako proiektua da, Europan, genero indarkeria jasan duten emakumeei zuzendutako programak hobetzea helburu duen proiektua. Harrera etxeek zuzen dutako jarduerei eta emakumeen ahalduntze ekonomikoari garrantzia berezia ematen die gainera.


Portfolio Archives: Eroski\nUrriak, 5 – EROSKI clubekoa bazara 50-raino opari deskontu-txarteletan promoziora atxikitako EROSKI hipermerkatu eta supermerkatuetan egindako erosketetan.\nEroskiBy patbagas October 3, 2019\nEroskiBy patbagas Iraila 5, 2019\nEroskiBy patbagas Uztaila 12, 2019\nProduktu GUZTIETAKO eskaintzak: freskoak, janari-edariak, etxetresna elektrikoak, elektronika…\nEroskiBy patbagas June 7, 2019\nKutxan ordaintzen duzun unean bertan, promoziora atxikitako ataletan eskuratutako produktuei dagokien BEZaren zenbatekoa sartuko dizugu EROSKI club txartelean. Zenbateko hori hurrengo erosketetan erabili ahal izango duzu.\nEroskiBy patbagas April 5, 2019\n50 urteak Spatzen ditugu zurekin.\nHilabatero, zozketekin eta beste hainbat sorpresarekin bezero bazara.\nEroskiBy patbagas martxoa 18, 2019\nEroskiBy patbagas October 26, 2018\nEroskiBy patbagas Uztaila 6, 2018\nEkainaren 23an 2018 Ekainaren 23an Eroskik BEZa oparitzen dizu (Bazkideak) Eskaintzak produktu freskoetan, janarian, ehunetan, etxetresna elektrikoetan, produktu elektronikoetan… 40 €-tik gorako erosketak. EROSKI supermerkatuetan 90 €-tik gorako erosketak. EROSKI hipermerkatuetan. Kutxan ordaintzen duzun unean bertan, promoziora atxikitako ataletan eskuratutako produktuei dagokien BEZaren zenbatekoa sartuko dizugu EROSKI club txartelari lotutako kontuan. Zenbateko hori hurrengo erosketetan erabili ahal…\nEroskiBy patbagas June 22, 2018\nApirilak 14 2018 30 €-tik gorako erosketak EROSKI supermerkatuetan eta EROSKI club Familia autozerbitzuak. 60 €-tik gorako erosketak Euskadiko, Nafarroako, Errioxako eta Kantabriako EROSKI hipermerkatuetan. * Kutxan ordaintzen duzun unean bertan, promoziora atxikitako ataletan eskuratutako produktuei dagokien BEZaren zenbatekoa sartuko dizugu EROSKI club txartelari lotutako kontuan. Zenbateko hori hurrengo erosketetan erabili ahal izango duzu. Kontsultatu…\nEroskiBy patbagas maiatza 29, 2018


Aurrekoa Ekainak 20 Igandea Hurrengoa\nEkainak 20 • 19:00 • Tabakalera (Egia) Zinema\nEkainak 20 • 19:00 • Antzoki Zaharra Musika\nGaua. Ausentziaren itzala. Izenburu iradokigarri horrekin, kantu berrien bilduma aurkezten digu Antton Valverdek. Pandemiaren patxadan prestatutako lan honen ginga Harkaitz Canoren poesiak inspiratu dion "Sei silabako gauak" abestia da.\nIzan ere, abesti hori hiru hizkuntzatan grabatu du, euskaraz, gaztelaniaz eta ingelesez. Musika moldaketetarako, zenbait kantetan Karlos Gimenezen laguntza izan du. Grabatu, berriz, Victor Sanchezek egin du, Elkar estudioetan.\nFrancisco Herreroren (biolina eta biola) eta Ivan Carmonaren (biolontxeloa) laguntza ere izan du Valverdek. Disko intimista da, apainduratan urria eta fin-fina, presarik gabe gozatzeko modukoa.\nFRANCISCO HERRERO, BIOLINA ETA BIOLA\nIVÁN CARMONA, BIOLONTXELOA\nEkainak 18 - 21 • 17:45 • Principe zinemak Zinema


Egituraketa eredua eta zereginak | Gaindegia\nEgituraketa eredua eta zereginak\nGogo handiz jardungo dugu hiru helburu horiek lortzeko egin beharreko lanetan. Dagoeneko hasiak gara Euskal Herri osoari buruzko oinarrizko informazio estatistikoa biltzen eta antolatzen. Informazio asko aztertu, zehaztu eta antolatu dugu gai hauei buruz: Euskal Herriko lurraldeak, lurralde antolamendua eta barne zein kanpo mugak, udalerriak, biztanleria, biztanleen ezaugarri eta banaketa, urteko garapena, gizartea eta ekonomia, eta abar. Hori guztia zabaldu nahi dugu, teknologia berriez baliatuta. Azterlan sakonago eta zorrotzagoak ere egin nahi ditugu aurrerago. Lan horiek guztiak Euskal Herriaren antolamendu eta garapenerako oso garrantzitsuak direla uste dugu. EUSKAL HERRIKO EKONOMIA ETA GIZARTE GARAPENERAKO BEHATEGIA sortu nahi dugu, adierazle sozio ekonomiko nagusiak zehaztu, horien berri eman eta datuok behar dituzten sindikatu, enpresaburu eta bestelako eragile guztien artean banatzeko asmoz.\nAzken batean, Euskal Herriko esparru sozio ekonomiko zabala bizirik dagoela erakutsi nahi dugu eta posible dela gauzak hobetzera bideratutako ekarpenak egitea esparru horretan. Helburu hori betetzeko, ezinbestekoa da gizarte eragileen parte hartze zuzena, eta aipatu ditugun zereginak gauzatu ahal izateko, beharrezkoa zaigu eragile horien laguntza. GAINDEGIAren funtzionamendu ereduak horretarako bidea eman behar du. Alegia, nork bere esparrutik parte hartzeko aukera izan behar du, ahal duen heinean, eta horretarako antolamendu eredu malgua eta zabala izango dugu, Euskal Herri osoa aintzat hartzen duena, eta bulego tekniko ondo prestatu eta eraginkor batez baliatuta.\nHorregatik, erabaki dugu GAINDEGIAk erakunde burujabea, irekia, malgua, joera asko biltzen dituena eta Euskal Herria oso osorik aztergai hartzen duena izan behar duela. Gure zutabe nagusia gure bazkideak izango dira. Hala eta guztiz ere, GAINDEGIAk lantzen dituen egitasmo eta lanek zerbitzu publikoa izan behar dute Euskal Herriarentzat. Horrela, hasiak gara egitasmo zehatz batzuk lantzen, goian azaldutako esparru orokorraren barruan. Egitasmo bakoitzak bere finantzabide berezia eta garatzeko irizpide zehatzak izango ditu. Batzuetan, ikerketa lanak egin beharko dira, beste batzuetan, zabalkunde edo trebakuntza lanak, eta beste batzuetan, aldiz, gai zehatzen inguruko txostenak osatu eta zabaldu beharko ditugu. Horretarako erakunde publikoen babes eta laguntza beharko dugu, noski.\nEsaera zaharrak dioen bezala, sutan jarritakoan frogatzen da nolakoa den eltzea eta horixe da gure asmoa, esperientziatik ikasi nahi dugu eta. Beste esaera batek dioenez, atzeak erakusten du aurrea nola dantzatu. Euskal Herria hemengo eragile sozio ekonomikook osatzen dugu, hein handi batean. Bestela esanda, Euskal Herria gaur zerbait bada, bertako eragile sozio ekonomikoei zor die den horixe, haiek egindakoa baita denboran irauten duena, unean uneko egoera jakinetatik haratago. Ez gara zeregin honetan ari garen bakarrak, baina elkarrekin jardunez gero, eragina izatea lortuko dugu.


ISO 9001 sistemaren ezarpena | Aholkularitza\nKudeaketa sistemen ahokularitza\nEREINN-en kudeaketa sistemak ezartzen ditugu arauzko baldintzak betetzen direla bermatzeko. Sistema horiek enpresen antolakuntza arrakasta lortzeko tresna bihurtzen dira.\nZure enpresaren prozesuak kontrolatu\nEREINN-en, Kudeaketa Sistemak garatzen eta ezartzen 30 urte baino gehiagoko esperientzia dugunez, eta enpresa-aholkularitzan hainbeste urtetan lortutako ezagutzei esker, gure metodologiak eta aplikazio informatikoak garatu ditugu kontrol-adierazleak eta euskarriak errazteko helburuarekin, arau ezberdinetara egokitzen.\nKudeaketa eta mantenimenduaren azpikontratazioa\nEREINNen gure ezagutza eta esperientzia eskaintzen ditugu Kudeaketa Sistemak zorrotz externalizatzeko.\nKudeaketa Sistema bat mantentzea eta etengabe hobetzea denbora eta dedikazioa eskatzen du. Hori dela eta, konpainia askok zerbitzua mantentzeaz arduratzen diren araudi eta kudeaketa sistemetan adituak diren enpresei azpikontratatzea erabakitzen dute; horrela, kudeaketa erabakiak hartzeko beharrezkoak diren adierazleak lortuz.\nSistemen garapena, ezarpena eta auditoriak\nIkuskapenak egiten ditugu zure enpresarentzat egokiena den kudeaketa sistema jakiteko eta ondoren garatu eta ezartzeko.\nKalitatearen Kudeaketa: ISO 9001\nIngurumen Kudeaketa: ISO 14001\nLaneko Segurtasun eta Osasunaren Kudeaketa: ISO 45001\nBidaiarien garraioaren kudeaketa: UNE 13816\nAnbulantzia zerbitzuen kudeaketa: UNE 179002\nEnergiaren kudeaketa: ISO 50001\nTrafiko eta bide segurtasunaren kudeaketa: ISO 39001\nBetekizun penalen kudeaketa: UNE 19601\nGizarte Erantzukizun Korporatiboaren Kudeaketa: RSEpyme\nZerbitzuaren gutunak: UNE 93200\nKudeaketa sistemak enpresan\nISO 9001 arauaren ezarpena\nKudeaketa Sistemak eredu estandarizatuak dira, naziokoak zein nazioartekoak, eta, horretarako, ziurtagiri independentearen bidez, merkatuak eskatzen dituen arauak betetzea bermatzen dute.\nKontuan izan behar da, halaber, enpresek gizarte eta lan etikoarekiko konpromisoa erakusten duten legezko eskakizunak bete behar dituztela eta, horrela, epe luzerako lehiakortasun abantailak lortzen dituztela.


Basque Culinary Centerreko labana sorta\nBasque Culinary Centerreko labana sorta, Arcosekin lankidetzan. Labana sorta hau ezin hobea da sukaldean aritzeko, hiru tamainako tresnak eskaintzen dituelako eta horiekin edozein plater presta dezakegulako. Gainera, labanek Basque Culinary Center logotipoa dute grabatua xaflaren aldeetako batean.\nSorta Brooklyn serieko 3 labanak osatzen dute:\n- Zuritzeko labana, 100 mm-ko xaflarekin.\n- Sukaldari-labana, 150 mm-ko xaflarekin.\n- Rocking Santoku labana, 190 mm-ko xaflarekin.\nLabana hauen ezaugarria da «Zeta» aho berezia, Arcoseko maisu aiztogileen ezagutza eta teknologia berriak uztartzen dituena. Horrela, mozketa bikainak egiten dituzte, inor hotz utziko ez dutenak. Gainera, sorta berri honetan, xaflaren atzealdeak akabera biribildua du. Horrela, labana leunago sentitzen da heltzean.\nLepo estua da labanen heldulekuaren ezaugarri nabarmenena. Horrela, errazagoa da moztea eta labana zorroztea. Heldulekua mikartaz egina dago (oihal prentsatuz eta erretxinaz egindako material konposatu bat). Material gogorra da, eta ondo jasaten ditu tenperatura altuak. Gorputza tonu urdinetan dago diseinatua, eta kontrastea egiten dute korrosioaren kontrako altzairu herdoilgaitzezko errematxe arremetuek.


Eraso informatikoak – ANIMSA\nIDS delakoa, zer da?, zertarako balio du?, nola funtzionatzen du?\n2017ko maiatzaren 12an, zibereraso larri bat gertatu zen mundu mailan, hain larria ezen beren burua segurtzat jotzen zuten konpainia eta erakunde asko ere asaldatu egin baitziren. Bigarren zibereraso batek, ekainaren 27an, berretsi zigun gertatutakoa ez zela zerbait puntuala izan. Ohiko antibirusek ez dute jada segurtasun eraginkorrik ematen; neurri osagarriak hartu behar dira, beraz, eraso berri horietatik babesteko (“ransomware” esaten zaie erasooi). IDS soluziorik seguruena da gaur egun.\nIngelesezko siglak dira, eta Arrotzak Detektatzeko Sistema esan nahi dute. Ordenagailu edo sare batean baimenik gabe sartu nahi duen oro identifikatzeko programa bat da, beraz. Zehazki, sare-trafikoa zehatz-mehatz aztertzen dute tresna horiek; izan ere, mugimendu guztiak aztertu eta jada susmagarritzat jotako jokaerekin alderatzen dira, edukiari zein jokabideei dagokienez. Labur esanda, behar bezala konfiguratuz gero, ikasteko eta etorkizuneko erasoak prebenitzeko gauza da sistema.\nZer abantaila ditu IDS sistemak?\nOrdenagailu pertsonalean exekutatzen den prozesu oro monitorizatu, erregistratu eta sailkatzen du.\nEzaguna ez den oro ez da exekutatzen, hasiera batean. Lehen, aztertu, eta, “ona” bada, sailkatu eta exekutatzen da.\nSareari zuzendutako erasoak detektatzen ditu, infekzio horizontala saihesten du eta erasoen jatorria identifikatzen laguntzen du.\nMahai gaineko ekipoak, eramangarriak eta zerbitzariak babesteko gauza da, perimetroaren barruan zein kanpoan, baldin eta sistema eragile hauek badituzte:\nMicrosoft Windows XP SP2-tik Microsoft Windows 10-era.\nMicrosoft Windows Server 2003-tik aurrera.\nEz dago instalatu beharrik, %100a hodeian baitago.\nEz du onartzen nabigazio-barren instalazioa, ezta baimenik gabeko programena ere.\nInformazioa sortzen du IDS sistema erabiltzen duten guztien arteko kolaboraziotik, sareko trafiko gaiztoari buruzko informazio interesgarria emanda, munduko zer tokitan gertatzen ari den ere.\nArrotzak identifikatzeko balio dezaketen ebidentziak biltzen ditu. Halaber, eraso berriak automatikoki detektatzen (modu partzialean) lagundu dezakete.\nAztarnak ezabatzeko lana zailtzen dio arrotzari.\nZergatik da beharrezkoa une honetan?\nIaz, CryptoLocker (“ransomware”) birusari lotutako hainbat gorabehera gertatu ziren ANIMSAko Toki Erakundeetan. Mezuari atxikitako fitxategia irekitzeak ordenagailuko informazioaren “bahiketa” birtuala eragin zuen haietan.\nHartutako neurriek mota horretako infekzioak saihestea lortu zuten, erabiltzaileen oso gustukoak izan ez baziren ere. Dena den, erasotzaileek hobetu egin dute teknika. Infekzioa modu automatikoan gertatzen da orain, hots, mezu bati erantsitako atxikitako fitxategia ireki beharrik gabe gertatzen da, edo erabiltzaileak ezein eragiketa egin gabe. Azkar-azkar hedatu dira, ondorioz, infekzioak internetetik, eta beharrezkoa da baliabide berriak ezartzea arrotzak gure ekipoetan sar ez daitezen. IDS sistemak eskaintzen duen prebenitzeko eta elkarlanean aritzeko gaitasunak eraso berri horietatik babesten laguntzen digu.\nDena den, IDS sistema erabiltzeak ez du esan nahi metodo tradizionalagoak (antibirusak eta suebakiak, adibidez) baztertu behar ditugula. Izan ere, suebakiarekin integratzen da tresna. Salbuespenak salbuespen, IDS sistemak ezin ditu erasoak laguntzarik gabe eten; soluziorik onena IDS sistemaren adimena eta suebakiak eskaintzen duen blokeo-gaitasuna batzea da.


FamiliaEskola | Larramendi Ikastola\nZer da FamiliaEskola\n“Ez dago heziketa-arrakastarik erlazio arin eta eraikitzailerik ez duten eskola eta familiarik gabe” J.A. Marina\nFamiliaEskola gure seme-alaben garapen integralean parte hartzen duten agente guztien parte-hartzearekin eraikitzen denaren uste osotik jaiotzen da, eta parte-hartze horretan, zelan ez, familia dago. Familia eta eskola gure seme-alaben garapena ematen den testuinguru nagusiak dira, bertatik heziketa-baliabide nagusiak hartzen dituztelarik. Ezberdinak dira, bakoitzak bere hezkuntza-proiektua duelarik, baina batak bestea osotu behar du haurra ondo hezteko. Testuinguru bien arteko erlazio egokia bermatzen bada haurra hazteko egoera onean aurkituko da.\nFamiliaEskola habi bat da, hegaz egiten ikas dezakegun lekua. Guraso, haur eta gazte, aitona-amona, osaba-izeba, lehengusu-lehengusin, profesional eta Larramendi Ikastolako heziketa-komunitateko kide guzti guztiek euren jakinmina eta interesa jarraituz garatu ahal izango dugun lekua, ikastun bakoitzak bere bidea aurkitu behar dugun lekua, ikastea eta bizitzea gauza ezberdinak ez diren lekua.\nGure topaketa lekua da, non, hezkuntza-giroan, kanpoko presio gabeko inguru lasai batean eta alkarrekin gozatuz geure buruak ezagutzeko eta gauza berriak aurkitzeko aukera izango dugun lekua. Elkarrekiko errespetuan oinarritutako giroa izatea nahi dugu, baita konfiantzan eta gainerakoetatik eta gainerakoekin ikasteko ahalmenean oinarritutakoa, helduak zein umeak izanik.\nGure habia ondo pentsatutako lekua da, gure konpetentziak eta gaitasunak garatzeko motibazioa aurkitzeko eraikia eta egokituta. Habia gutariko bakoitzaren beharrizanetara moldatzeko etengabeko egokitzapenean dago, horregatik jarduera bakoitza ezberdina da, nahiz eta oso serio landutako egiturazko gida profesionala mantendu.\nProposamen honen ideia gure zalantzak eta esperientziak partekatzeko konfiantzazko espazioa eta laguntza eskaintzea da, edota urtean zehar eskaintzen diren tailerretan parte hartzea, FamiliaEskolan bera osotzen duten pertsonei euren interesekoak izan daitezkeen eta eguneroko bizitzan aplikatu daitezkeen hezkuntza-gaiei buruzko informazioa eta formazioa eskainiz. Horretarako tailerrak, ikastaroak, mahai borobilak, elkarrizketak, ... burutuko dira. Landuko ditugun gaiak guztion arduretatik irtengo dira eta heziketa-komunitatea osotzen dugun guztion artean landuko ditugu.


Jatorrizko metaketa - Wikipedia, entziklopedia askea.\nJatorrizko metaketa edo metaketa primitiboa Karl Marxek sortutako kontzeptua da Kapitala lanaren lehen bolumeneko XXIV eta XXV kapituluetan landua (Alemanez: Ursprüngliche Akkumulation) Kapitalaren egituran kontzeptu garrantzitsua da, kapitalismoaren eta ekonomia politikoaren kategorien izaera historikoa erakusten baitu. Kapital metaketa prozesuen aurrekaria da. Marxen ustez, bi prozesu ekonomiko bateratu ziren bere garaian. Bi prozesu hauek kapitalismoaren aitzindariak dira, baita jatorrizko metaketaren aintzindari.\nBatetik, bere jatorria duen, XIV y XVko mendeetako gorakada da Mediterraneoko ekonomietan. Gorakada hau, XVI. mendeko europar inperioen hazkundean nabarmendu zen. Honek dirutza pilaketa ikaragarriak sortu zituen eta diruak abentura komertzial handiagoetan inbertitzen ziren. Marxen ustez, horrek bakarrik ez zuen eragin handirik europako nekazal sozietatean.\nBeste prozesua, ekoizleak ekoizpen medioetatik aldentzea da. Marxek lapurretaz, indarkeriaz eta iruzurrez eginiko prozesua zela esan zuen. Adibide garbia Von Humboldt exploratzaileak eman zuen, bere bidaietako experientzi batean. Bale ehiztaria flota batek pazifikoko irla batera ailegatu zen eta hango biztanleei lana ezkeini zion. Hangoek ez zuten interesik izan, behar zuten guztia irlan zeukaten eta. Orduan, bale ehiztariek basoak erre egin zituzten biztanleak fruta eta behar zuten janaria ez eskuratzeko. Horrela, biztanleak bale ehiztarien lan eskaintza onartu egin zuten.\nBerak adibide historiko zehatz batzuk deskribatu zituen bere liburuetan.\nJoseph Schumpeter, soziologo eta ekonomistak, kritikatu egin zuen Marxen teoria hau bere argumentu berbereekin. Josephen esanetan kolonialismoa ezin zitekeen kapitalismoaren aintzindari zeren kolonialismoa hasteko kapitala behar da lehenik eta behin. Gainera, bere ustez, kapitalismoaren hedadura pazifikoa izan zen, Marxen pentsatzen zuen alderantziskoa. Josephek kapitalismoa kolonialismoaren ostean gertatu zela defendatu zuen eta ez Marxek esaten zuen moduan, kapitalismoak kolonialismora eta indarkerara bultzako zuela. Idatsi zuen bezela, kolonialismoak monarkia absolutistatik dator, nobleziaren laguntzarekin.\nMarxek ere, bere teorian gainean zalantzak azaleratu zituen iparamerikako kapitalismoa azaldu zuenean kapital libruraren XXV. kapituluan.\nAzken aldaketa 14 abendua 2019(e)an, 17:12(e)tan


2021/07/11 sustatu.com -- Albiste originala ikusi\nEz Nafarroako ez Espainiako gobernuek ez dute deus egiteko asmorik ETB3 Nafarroa guztian ikusi ahal izateko. Hitz atseginez, baina azken finean horixe jakinarazi digu Nafarroako Gobernuak, ekainaren 18ko idazki baten bidez. Badira zenbait konponbide tekniko posible, baina Espainiako Gobernuak, PSOEren eskuetan baitago, Nafarroakoa bezala, ezetz esan zien guztiei, 2020ko azaroan, orduan izan baitzuten horri buruzko bilera azken aldiz bi gobernuek.\nBerriki, Remírez kontseilariak "zailtasun teknikoak" zeudela esan zuen Parlamentuan, baina hori ez da zailtasun teknikoa, hori alderdi politiko baten borondate falta da. Espainiako Gobernuaren ezetzaren aurrean, Nafarroako Gobernuak amen esan, eta bere horretan utzi nahi du kontua. Horrela jakinarazi digu ekainaren 18an Nafarroako Gobernuak ETB3ren aldeko Plataformakooi. Espainiako Gobernuak ez zuen borondaterik ezta mendialderako tokiko LTD lizentzia baimentzeko ere.\nBaina gauzak aldatu egin dira 2020ko azarotik hona: 2021eko martxoan, Espainiako Kongresuak, PSOEren aldeko botoarekin, besteak beste eskaera hau egin zion Espainiako Gobernuari:\n"Eremu linguistiko bereko lurraldeen arteko hizkuntzen administrazio erabilera ahalbidetu dezala, muga administratiboen barruan eta kanpoan, oztoporik gabe, eta eremu linguistiko horien barruan hedabideak hartzeko akordioak sinatuz" (Hizkuntza-aniztasuna: Askatasuna, Berdintasuna eta Demokrazia, 7. atala).\nBeraz, Espainiako eta Nafarroako gobernuek berriz bilera egin behar dute eta Kongresuak eskatutakoa bete Nafarroan: ETB3 Nafarroa guztian ikustea ahalbidetu behar dute. Horretarako 3 modu daude:\n1.- Nafarroako mendialderako tokiko LTD lizentzia bat sortzea. Horrek arazoa konponduko luke Baztanen, Larraun aldean, Sakanan, eta abar; ez, ordea, Pirinioan.\n2.- Nafarroari 2. multiplex autonomiko bat ematea. Horrela, Nafarroa guztian ikusiko litzateke eragozpenik gabe.\n3.- Oraingo multiplex autonomikoaren bidez baimentzea 5. kanal bat emititzea (ETB3). Horrela ere Nafarroa guztian ikusi ahal izanen litzateke.\nHoriek dira konponbide teknikoak. Orain, Espainiako eta Nafarroako gobernuek horietako bat gauzatu egin behar dute.\nBukatzeko, aipatu behar da gaur egun ETB1ek Nafarroarako deskonexio batzuk eginen dituela, haur nafarrak gogoan, eta zenbait orduz ETB3ren programazioa emanen duela. Hori ETBri eskertzeko modukoa da, baina ez da Nafarroako Gobernuaren meritua, eta, bestalde, beste arazo batzuk ere sortzen ditu: berriki, kexak izan dira, deskonexio horiengatik ezin delako Frantziako Tourra euskaraz ikusi Nafarroan, ETB1en bidez.


Fabrikazio-gehigarriko WAAM teknologia - Zientzia Kaiera\nEider Aldalur, Asier Panfilo, Alfredo Suárez, Jone M. Ugartemendia\nFabrikazio-gehigarria geruzaz-geruza piezak eratzean oinarritzen den produkzio kontzeptu berria da. Fabrikazio-gehigarriaren barneko teknikek duten izaera dela eta, orain artean fabrikazio-teknika tradizionalek inposatutako diseinu mugak gainditzea ahalbidetzen dute. Material mota anitzetan lan egin dezaketen arren, lan honetan material metalikoetan oinarritutako fabrikazio-gehigarriko teknikak azalduko dira, hala nola, hauts-ohearen fusioa (Power Bed Fusion, PBF) eta energiaren ezartze zuzena (Direct Energy Deposition, DED). Azken teknologia honen barnean bi sistema bereizten dira elikatzen den materialaren formatuaren arabera, hauts elikatzedun deposizioa eta hari elikatzedun deposizioa. Hari elikatzedun deposizioaren barnean arku eta hari bidezko fabrikazio gehigarrian (ingelesez, Wire Arc Additive Manufacturing (WAAM)) arreta berezia ezarriko da erakusten dituen abantailak direla eta.\nIrudia: metaletan oinarritutako fabrikazio-gehigarriko tekniken irudikapen eskematikoa: (a) Hauts-ohearen fusioa (PBF); (b) Hauts-elikatzedun deposizioa (PFS); (c) Hari-elikatzedun deposizioa (WFS). (Iturria: Ekaia aldizkaria)\nWAAMak konplexutasun ertain eta baxuko tamaina handiko geometrien fabrikazioa ahalbideratzen du, lortzen den materialaren ezarpen-tasa altua baita, materialaren arabera 1 eta 10 kg/h artekoa. Gainera, WAAM teknologiaren bidez soldagarria den edozein materialetan fabrika daitezke piezak. Normalean, soldadura konbentzionalerako erabiltzen diren hari metalikoak izaten dira prozesu honetako lehengaiak eta hari hauek material anitzetan aurki daitezke. Bestalde, lehengai gisa hari metalikoak erabiltzeak baditu zenbait onura. Izan ere, kilogramoko materialaren prezioa hari formatuan hauts formatuan baino askoz ere merkeagoa da ingeniaritzako zenbait materialetan eta hautsen gestiorako sistema konplexuen beharra ezabatzen da. Gainera, teknologia konbentzionalen aldean WAAM teknologiak erabilitako material kantitatea murrizten du, soilik behar den lekuan behar den material kantitatea ezartzen baitu.\nBero-iturriaren arabera hiru WAAM prozesu mota bereizten dira: Arku Bidezko Gas Metal Soldadura (Gas Metal Arc Welding, GMAW), Arku Bidezko Gas Tungsteno Soldadura (Gas Tungsten Arc Welding, GTAW) eta Plasma Bidezko Soldadura (Plasma Arc Welding, PAW). GMAW teknologiak elektrodo suntsikorra du, hau da, elikatzen den haria bera da elektrodoa. Beste bi teknologietan, aldiz, elektrodoa iraunkorra da (gehienetan tungstenozkoa), ez da kontsumitzen eta haria independenteki elikatzen da, haria-elikatzeko sistema baten bidez. GMAW teknologiak ezarpen-tasa altuagoak eskaintzen ditu, baina arku elektriko ezegonkorra eta zipriztinak sor ditzake. Hala, lan honetan GMAW teknologian oinarritutako WAAM prozesua aztertzen da eta erabilitako ekipamenduaren zehaztasunak ematen dira. Gainera, aplikazio eremu bakoitzeko teknologia hau erabiltzen duen adibide industrial erreal bat azalduko da. Fabrikazio zuzenean, 5356 aluminio aleazioan topologikoki optimizatutako diseinua duen dorrearen fabrikazioa azalduko da, diseinu originalarekin alderatuta %31ko pisu aurrezkia lortuz. Fabrikazio ez zuzenean, ER70S-6 altzairuan tamaina handiko molde baten fabrikazio aipatuko da. Azkenik, konponketei dagokienez, H13 altzairuzko molde higatu bat WAAM teknologiaren bidez nola konpondu den azalduko da.\nHau guztia kontuan izanda, ondoriozta daiteke WAAM teknologia etorkizun handia izan dezakeen fabrikazio-gehigarriko tekniketako bat dela. Izan ere, teknika honek ezarpen-tasa altuak lortzen ditu ingeniaritzako material metaliko anitzetan eta beraz, tamaina ertain-handiko piezen fabrikaziorako oso egokia da. Gainera, fabrikazio-teknika tradizionalekin alderatuz diseinu mugak zabal daitezke eta erabiltzen den material kantitatea murriztu, material erabilera efizientzia handituz. Hala, artikulu honetan zehaztu diren aplikaziotan ikus daitekeen bezala, WAAM teknologiak hainbat sektore industrialen birmoldaketa suposatuko duela uste da.\nArtikuluaren izena: Hari metalikoetan eta arku elektrikoan oinarritutako fabrikazio-gehigarriko WAAM teknologiaren oinarriak eta aplikazioak.\nLaburpena: Fabrikazio-gehigarria geruzaz geruza piezak eratzean oinarritzen den produkzio-kontzeptu berria da. Fabrikazio-gehigarriaren barneko teknikek duten izaera dela eta, orain artean fabrikazio-teknika tradizionalek inposatutako diseinu-mugak gainditzea ahalbidetzen dute. Material mota anitzetan lan egin dezaketen arren, lan honetan material metalikoetan oinarritutako fabrikazio-gehigarriko teknikak azalduko dira. Horien artetik, arku eta hari bidezko fabrikazio gehigarrian (ingelesez, Wire Arc Additive Manufacturing (WAAM)) arreta berezia ezarriko da, erakusten dituen abantailak direla eta. Lan honen helburu nagusia WAAM teknologia metalen fabrikazio-gehigarriaren barruan kokatzea da, teknologia honen deskribapena eginez eta hark industrian dituen hainbat aplikazio azalduz.\nEgileak: Eider Aldalur, Asier Panfilo, Alfredo Suárez, Jone M. Ugartemendia\nEider Aldalur eta Alfredo Suárez TECNALIAko ikertzaileak dira. Asier Panfilo eta Jone M. Ugartemendia UPV/EHUko Bilboko Ingeniaritza Eskolako Meatze Metalurgia Ingeniaritza eta Materialen Zientzia Saileko ikertzaileak dira.\nArgitalpen-data: 2022/06/23 · Atala: Argitalpenak, Dibulgazioa\nLaser bidezko ekarpena da industrian gero eta gehiago erabiltzen ari den fabrikazio-prozesua. Hainbat aldaera dituen arren, ikerlan honetan ingelesezko “Laser […]


Ikerlan ‘big data’ kudeatzeko sistema berri bat probatzen ari da Florentzian – Ekonomiaren KZ\nMAIALEN MUSATADI / 2020-06-02/ Hirien jarduera datu-sortzaile handi bat da, sentsore ugariei esker, baina hodei-teknologiak, batzuetan ezin ditu datuak segurtasunez, eraginkortasun energetikoz eta denbora errealean prozesatu. Erronka horri aurre egiteko eta erabakiak errazteko, Ikerlan teknologia-zentroa Elastic proiektu europarrean murgilduta dago hainbat herrialdetako erakundeekin batera, etorkizuneko mugikortasun adimenduneko sistemak ahalbidetuko dituen oinarri teknologikoa garatuz.\nGorabeherak gutxitzea, istripu maila murriztea eta mantentze-lanen kostuak behera egitea lortu nahi ditu Elasticek azken batean, eta baita hiriko zirkulazioa hobetu ere. Proiektuak dagoeneko hirietan dauden smart cities sistemak erabiltzen ditu –autobus-geltokietan, radarretan eta bestelako tokietan dauden sentsoreak, konektibitate-ekipamendua eta sistema konputazionalak–. Sistema horiekin software-arkitektura berri bat sortzen du, hiriko ‘big data’ denbora errealean prozesatzea bermatzen duena.\n“Hiriko trafiko-sare osoan banatutako baliabide konputazionalak erabiltzen ditugu, eta horiek erabiliz hirian zehar banatutako ibilgailuek eta sentsoreek masiboki bildutako datuen analisiak dakarren lan-karga banatzen dugu. Gailuen artean kamerak, radarrak edo ingurumen-sentsoreak daude“, azaldu du Cristina Zubiak, Elasticeko euskal teknologia-zentroko ikertzaileak. ‘Laino-konputazio eredua’ (‘ fog computing ‘) bezala ezagutzen da, eta sareak ez pilatzeko datuak banatzen ditu, prozesamenduaren eta segurtasunaren azkartasuna areagotzeko eta energia-gastua murrizteko.\nHiri baten mugikortasunaren benetako ‘argazki’ hori lortzeak (garraio publikoarena eta pribatuarena), une bakoitzean azkarrago erabakiak hartzeko aukera ematen du. Elastic Florentziako tranbia sarean aplikatzen ari da teknologia hori, Florentziako tranbiak teknologia probatzeko sentsoreak eta konektibitatea dituelako.\nProiektua Europako Batzordearen Horizon 2020 programak finantzatzen du, hiru urterako (2019-2021), 5,9 milioi euroko diru-laguntzarekin. Bartzelonako Superkonputazio Zentroak (BSC) koordinatzen du proiektua, eta, Ikerlanez gain, Portugal, Italia, Frantzia eta Erresuma Batuko erakunde desberdinek ere parte hartzen dute.\n← Bermeo Tuna World Capitalek bigarren bizitza bat emago die itsas hondakinei\nSolarisek autobusak hornitzeko 75 milio baino gehiagoko balioa duten kontratuak itxi ditu →


Madrilgo Osasun Zuzendaritza Nagusiak aholku batzuk eman ditu igerilekuez arriskurik gabe gozatzeko | Consumer\nMadrilgo Osasun Zuzendaritza Nagusiak aholku batzuk eman ditu igerilekuez arriskurik gabe gozatzeko\nBesteak beste, uretan bat-batean ez sartzea eta digestio-denborak errespetatzea gomendatzen du.\narabera: Asteazkena, 2004ko uztailaren 07a\nMadrilgo Erkidegoko Osasun Publikoko, Elikadurako eta Kontsumoko Zuzendaritza Nagusiak gomendio batzuk eman ditu igerilekuetan bainu segurua izateko udan. Alde horretatik, komeni da uretan bat-batean ez sartzea, gorputz-tenperaturan eta istripuetan aldaketa bortitzik gerta ez dadin, digestio-denborak errespetatzea eta eguzkitan luzaro egon edo ariketa fisiko bizia egin ondoren bainua ez hartzea.\nHalaber, gomendatzen du igerilekuaren eremua aukeratzea sakoneraren arabera, haurrak zaintzea eta bakarrik ertzera ez hurbiltzea, eguzkitan gehiegi ez jartzea, bainatu aurretik eta ondoren dutxatzea, eta igerilekuaren ertzetan piruetarik, jaurtiketarik edo jauzirik ez egitea.\nBestalde, sail horretako iturriek gogorarazi zuten erabilera kolektiboko igerilekuen baldintza higieniko-sanitarioak arautzen dituen 1998ko Dekretuaren mende daudela Madrilgo Erkidegoan kokatutako igerilekuen araudia, familia bakarreko igerilekuena izan ezik, ur terapeutiko eta termalena.\nArauak, adibidez, ezartzen du igerileku horiek sorosleak izan behar dituztela, nahiz eta bizilagun-komunitateen erabilera kolektibokoak, gehienez ere 30 etxebizitzakoak, betebehar horretatik salbuetsita dauden.\nSorosleen kopurua, gutxienez, metro koadro bat eta 500 metro karratu bitartekoa izango da; 500 eta 1.000 metro karratu bitarteko bi sorosle, ur-laminaren azalerakoak, eta hortik gorako 1.000 metro karratu bakoitzeko, sorosle bat gehiago.\naholkuak arriskuak piscinas-eu


ARARTEKOAREN USTEZ, NEURRIGABEA DA INDARREKO NORTASUN AGIRIA EZ AURKEZTEAGATIK ETXEBIDEN IZENA EMATEKO BALDINTZAK GERORA EZ DIRELA BETE USTE IZATEA - ARARTEKO\nHerritar batek Arartekoari azaldu zion ez zegoela ados Etxebide etxebizitza babestuaren eskatzaileen erregistroan berari baja eman izanarekin. 2014ko uztailetik zegoen erregistro horretan alta hartuta, errentamendu erregimeneko etxebizitza babestuaren eskatzaile gisa.\nIzen-ematea berritzeko eskatu zuenean, 2018ko urtarrilean, Etxebizitza Sailaren Arabako Lurralde Ordezkaritzak NANaren fotokopia eskatu zion, baita Atzerritarren Erregistro Nagusian inskribatuta egotearen ziurtagiria ere.\nEuropar Batasuneko herritarren erregistroko ziurtagiriaren kopia bat eman zuen, Atzerritarren Erregistro Nagusiak egindakoa, non berariaz ziurtatu baitzen kexagilea egoera honetan zegoela: "Residente comunitario permanente en España desde 2/6/2006". Gainera, Portugaleko nortasun agiri nazionalaren kopia bat eman zuen, nahiz eta une hartan iraungita egon.\nEtxebizitzako lurralde ordezkariak erregistroan baja ematea erabaki zuen, bere ustez gerora ez zirelako bete etxebizitza-eskatzaileen erregistroan izena emateko baldintzak, kexagileak indarrean zegoen nortasun agiria eman behar zuelako.\nBeraz, Lanbidek etxebizitzarako prestazio osagarria jasotzeko eskubidea ere etetea erabaki zuen, eta oker jasotako kopuruak itzultzeko betebeharra adierazi zuen.\nEtxebiden izena emateko berriz eskatu ondoren, erregistro horrek ostera alta eman zion etxebizitza-eskatzaile gisa, baina hasierako espedientean zuen antzinatasuna galdu zuen.\nArartekoaren iritziz, neurrigabea da indarreko nortasun agiria ez aurkezteagatik gerora baldintzak ez direla bete uste izatea.\nGure ustez, herritarrak agiri nahikoak eman zituen bere nortasuna egiaztatzeko. Portugaleko nortasun agiria iraungita aurkeztu zuenean, Europar Batasuneko herritarren erregistroko ziurtagiriarekin batera, berriro eskatu behar zioten agiri hura, nortasun agiria iraungita zegoela eta berrituta aurkeztu behar zuela zehaztuz. Hala, arazoa erraz konpondu ahal izango zen.\nHorregatik, Arartekoak Eusko Jaurlaritzaren Etxebizitza Sailari eskatu zion berriz azter zezala espediente hura eta kexagileari etxebizitza-eskatzaile gisa zuen antzinatasuna onar ziezaiola.\nSail horrek erantzun du ez datorrela bat Arartekoaren azterketarekin, eta herritarrak indarreko nortasun agiria aurkeztu behar zuela adierazi du berriro.


Kafearen filosofiaz - - Tolosaldeko ataria\nItzea Urkizu Arsuaga 2019-09-05 19:58\nKaferik gabe bizi daitekeela ikusteko garaia izaten da uda eta, ikasturtea egunean expresso bakarrarekin pasatzea neure buruari proposatua nion arren, bulegoko giro beteak nahi baino gehiagotan altxarazi ninduen makinara atzo; ordubete pasatxoko itxaronaldia izan dut bart, loa etorri bitarte. Nahikoa tarte, iraileko egunotan filosofo izan nahiko nukeela erdiesteko.\nHala izan nahi nuke, besterik ez bada ere, neure buruari esplikatzeko, zein erlatiboa izan daitekeen objektibotasuna, sostengua burmuin subjektibo bat denean. Izango nintzateke fisikari ere, zergatik ez: datorren igandeko eguraldi, haize eta olatu iragarpenari begiratu; traineru bakoitzaren batioak eta pisua formula matematiko batean sartu; kale bakoitzak eguraldi horrekin zein itxura hartuko duen aurreikusi. Eta horrela bai, horrela akaso erabakiko nuke, objektiboki, sei segundoko abantaila asko edo gutxi ote den.\nBaina berriro itzuliko nintzateke filosofiara, eta 'asko' eta 'gutxi' definitu beharrera. Eta gero egingo nuke jauzi psikologiara ere, eta aztertu, sei segundoko atzerapena gehiegizkoa dela uste duenak, zein grina duen erronka hori iraultzeko. Edo, kontrara, oihal zuri eta urdina behatz puntetan duenari barrena zein urduritasun klasek jaten dion ikusi.\nInsomnioak eragindako pentsamendu absurdo horiez aparte, dena den, esango nuke ez dela arrauna, oro har, eta Kontxa, zehazki, azal lezakeen diziplina zientifikorik, ezpada, inoren garaipenarekin baino gehiago, talde zehatz baten porrotarekin pozten diren horien burmuina aztertuko lukeen jakintzaren bat; zoriontsu izateko modu makur hori dutenena.\nPentsaezina baita, segundoen zakutxoa alde nahiz kontra izanda ere, banderarako aukerak dituzten ontziek literaturarik ez erabiltzea, gehien komeni zaien amaiera irudikatzeko. Ezinezkoa, gain-informazio eta gain-pronostiko burbuila horretatik ihes egin, eta azken estropadara buru hotzez bertaratzea. Eta, tira, ia naturaren aurkakoa, Kontxako banderak burbuila hori guztia ez sortzea. Kontuak horrela, igande honetan ere urterokoa: bihotza bero, burua ero eta kafe gutxi, badaezpada ere.


barren.eus - Ion Sanchez: “Txinatarren erantzun zorrotzak eragotzi du koronabirusa gehiago zabaltzea”\n• 2019-nCoV koronabirusagatik nazioarteko larrialdia ezarri zuen Osasunerako Mundu Erakundeak, eta Txinara eta inguruetara begira jarrita gaude denok. Zein da hor zaudeten elgoibartarron egoera? Zein da zure egunerokoa koronabirusa gaitza agertu zenetik?\nLehenengo kasuak 2019ko abenduan agertu ziren hemen, baina gu geu urte berri txinatarra baino pare bat egun lehenago hasi ginen kezkatzen hemen, urtarrilaren 20a aldera. Urtarrilaren 23an hartu genituen oporrak, eta etxean sartuta egoteko gomendioa egin ziguten Gobernutik. Nire kasuan egunean pare bat aldiz irteten naiz etxetik, etxe inguruan kafe bat hartzera edo pasiara ematera, baina beti ere maskara jantzita. Lanean ere eragina du honek guztiak, jakina, ez baitakigu noiz izango dugun lanera itzultzeko aukera.\n• Shanghain 24 milioi lagun bizi zarete, baina kaleak hutsik daudela entzun diegu esaten berriemaile bereziei. Maskarak lortzeko ere zailtasunak daudela irakurri dugu, eta dendetan hasi dela produktuen eskasia. Nola bizi duzue zuek egoera, eta nola daramate hor bertakoek?\n24 miloi lagun bizi dira hirian, bai, baina aurretik hemen bizi diren lankideek ohartarazia ziguten ez larritzeko jende gutxi ikusten bagenuen. Oso jende gutxi da jatorriz Shanghaikoa, eta urte berri txinatarra ospatzera beraien herrietara joanak dira. Egia da, bai, kaleak inoiz baino hutsago ikusi ditugula, baina orain artean «normala» zela esan dezakegu. Gobernuak urte berri txinatarra delaeta oporrak luzatu zituen [otsailaren 9ra arte] eta bi astean inoiz baino jende gutxiago dabil. Maskarak lortzeko arazoen inguruan esan dezakedana da Gobernuak oso forma ordenatuan banatu dituela eta ez dela aparteko arazorik izan. Egia da ezin genuela edozein farmazia edo dendetan sartu eta maskarak erosi, baina lortzeko moduak izan ditugu. Janariari dagokionez ere, arazorik ez; saltoki handietan eta denda txikietan ez dute janari faltarik izan ni eta nire lankideak bizi garen inguruan behintzat, eta etxez etxeko zerbitzuak ere martxan jarraitu du.\nAsko harritu nau txinatarren erantzunak. Nire ingurukoak oso beldurtuta daude. Egunero idazten digute esanez egoera oso arriskutsua dela eta etxean gelditzeko, maskara erabiltzeko, etab. Batzuek urte berriko oporretako bidaiak ere bertan behera utzi zituzten. Kontuan izan behar da herri txikietako jendea euren herrietatik oso urrun bizi dela eta urtean behin bakarrik ikusten dituztela etxekoak. Beldurra dela-eta familia asko ez dira urte osoan batuko.\n• Berrogeialdian daudenei berrogeialdia zorrotz betetzeko esaten entzuten ditugu munduko agintariak, eta aldi berean, ikusi dugu Txinako Gobernua pertsonen joan-etorriak mugatzen ere. Zein da horko komunikabideek zabaltzen duten mezua?\nHemengo komunikabideak jarraitzeko aukera handirik ez daukat oraindik. Txinera ikasten hasi naiz, baina oraindik ez daukat behar besteko ezagutzarik komunikabideetan diotena ulertzeko. Dena den, esan beharra daukat Euskal Herriko eta estatuko kateetatik jasotako berriek min handia egin dezaketela. Behin eta berriz ari gara entzuten Txinako Gobernua gezurretan ari dela eta askoz gehiago direla hildakoak. Eta gu, hemen egonda lasai bagaude ere, mezu horiek gure etxekoak eta lagunak larritzen dituzte. Horko komunikabideetan entzun eta irakurtzen dituzuen berriak ez datoz bat guk hemen bizi dugunarekin. Janaria badaukagu, maskarak badauzkagu, ez dugu inor kalean hiltzen ikusi. Gaixotasuna larria da, baina lehenengo egunetatik galdera berdina egiten diogu guk elkarri: zenbat jende hiltzen du gripeak urtero Euskal Herrian edo estatuan? 1.300.000.000 biztanleko eta horren populazio dentsitate handia duen estatu batean populazioaren %0,00004 baino gutxiago dago gaixorik. Mediku ezagun bat entzun genuen orain dela gutxi esanez bere alaba biak jatorri txinatarra zutenez berak hitz egin zezakeela Txinari buruz. Berak zioen askoz hildako gehiago egon direla Txinan eta esaten dutena baino ospitale gehiago eraikitzen ari direla. Txinako Gobernua gezurretan ari dela alegia. Zertan laguntzen dute horrelakoek?


Euskarazko unibertsitate-karrera berria Bilbon: HDG Sustatu.eus - Teknologia albisteak\n2020-01-28 : 12:47\nHumanitate Digital Globalak (HDG) izeneko gradua (hau da, Unibertsitateko karrera) abiatuko du aurten Mondragon Unibertsitatean Bilbon. Gradua irailean hasiko da. Lehenago, otsailaren 8a, ate irekien jardunaldia egingo da, Bilboko Euskalduna jauregian.\nIkasketa planaren erdigunean hiru kontzeptu: humanitateak, digitalizazioa eta globalizazioa. Eta ikasketa moduluak gaur egungo gizartearen erronkak ardatz hartuta egituratuko dira: identitatea, jasangarritasuna, aberastasunaren banaketa, aldaketa teknologikoak...\nLehen zikloan, bi urtetan, euskara izango da hizkuntza nagusia. Gehienbat ingelesez eskainiko den bigarren zikloan, berriz, bi espezializazio izango dira: Global Studies eta Digital Humanities. Bi irakasle euskaldun, Monika Madinabeitia eta Aitor Zuberogoitia, dira graduaren koordinatzaileak.\nBilbon, Zorrotzaurren egiten ari diren kanpus eta garapen poloaren inguruan kokatuko da karrera, baina aldi berean ikasgelako hormez harago hiriarekin eta hiriarentzat ikasteko aukera eskainiz. Ideia hori garatzeko Uniberziutatea kontzeptua sortu dute, unibertsitatea Bilboko hiri osora zabaldu eta gizarte-eragileen eta mundu akademikoaren arteko lankidetza-ekosistema sustatzeko asmoz. Ideia horri jarraiki, Mondragon Unibertsitateak UniberZiutatea nazioarteko mintegia antolatu zuen iragan abenduan Bilbao Berrikuntza Faktorian (BBF): “Educating For and With the City” lelopean, nazioartetik etorritako antropologo, soziologo eta hezitzaileek eta Bilboko gizarte-eragileek hiriaren eta unibertsitatearen arteko harremana jorratu zuten.\nGradu berriak, bestalde, hitzarmenak sinatu ditu Euskal Herriko zenbait enpresa eta erakunderekin, heziketako moduluetan erakunde eta enpresa hauen esperientziak barneratzeko eta aurrera begirako kolaborazio aukerak prestatzeko. CodeSyntax da hitzarmena sinatu duen enpresa horietako bat, Sustatu egiten duen Interneteko konpainia. Jarraian bideo honetan, CodeSyntax-eko Luistxo Fernandez eta beste lagun batzuk agertzen dira karrera berriaren nondik norakoak azaltzen.\nOtsailaren 8an, larunbatarekin, ate irekien jardunaldia egingo da Bilboko Euskalduna Jauregfian, Humanitate Digital Globalak (HDG) aurkezteko. Bertaratu gura izanez gero, idatzi neskibel (a bildua) mondragon.edu helbidera.


About: 2007ko Frantziako Hauteskunde Presidentzialak\n2007ko frantziar hauteskunde presidentzialen lehen itzulia, apirilaren 22an izan ziren. Lehenengo itzulian inork botoen %50 lortu ez zuenez, bigarren itzulia maiatzaren 6an izango zen, lehenengo itzuliko bi hautagai nagusien artean. Azkenean Nicolas Sarkozyk lortu zuen garaipena eta Frantziar errrepublikaren presidentea bilakatu zen.\n2007ko frantziar hauteskunde presidentzialen lehen itzulia, apirilaren 22an izan ziren. Lehenengo itzulian inork botoen %50 lortu ez zuenez, bigarren itzulia maiatzaren 6an izango zen, lehenengo itzuliko bi hautagai nagusien artean. Azkenean Nicolas Sarkozyk lortu zuen garaipena eta Frantziar errrepublikaren presidentea bilakatu zen. (eu)\n2007ko Frantziako Hauteskunde Presidentzialak (eu)\ndbr:2007ko Frantziako Hauteskunde Presidentzialak\nwikidata:2007ko Frantziako Hauteskunde Presidentzialak\ndbpedia-de:2007ko Frantziako Hauteskunde Presidentzialak\ndbpedia-el:2007ko Frantziako Hauteskunde Presidentzialak\ndbpedia-es:2007ko Frantziako Hauteskunde Presidentzialak\ndbpedia-fr:2007ko Frantziako Hauteskunde Presidentzialak\ndbpedia-id:2007ko Frantziako Hauteskunde Presidentzialak\ndbpedia-it:2007ko Frantziako Hauteskunde Presidentzialak\ndbpedia-ja:2007ko Frantziako Hauteskunde Presidentzialak\ndbpedia-nl:2007ko Frantziako Hauteskunde Presidentzialak\ndbpedia-pl:2007ko Frantziako Hauteskunde Presidentzialak\ndbpedia-pt:2007ko Frantziako Hauteskunde Presidentzialak\ndbpedia-wikidata:2007ko Frantziako Hauteskunde Presidentzialak


Izena: Portale Garabia\nAuzotegi: Pasaiako portua\nTipologia Orokorra: Garabia\nTipologia Zehatza: Kaiak, ontziak eta ontzigintza\nAutorea: Babcock & Wilcox\nPortale garabi elektrikoa da, kaian ontziak-eta kargatzeko eta deskargatzeko bereziki egina. Garai hartan zer-nolako lan sistemaz eta materialez baliatzen ziren ederki nabari da garabi horretan. Luma erako garabia da, kulunka artikulatuarekin. Altzairu ijetzizko profilekin eraikita dago, eta gorenean kulunka bat du altzairu ijetzizko profilak ongi errematxatuta eta junturak kartelekin gogortuta dituena.\nPortaleak neurri egokiak ditu espainiar trenbideetako galibo bati barrenetik pasatzen uzteko. Portale hori altzairuzko xafla eta profil ijetzi elkarri ongi estekatuekin egina dago, eta kartela euskarriekin errematxatuta, eta bere elementuak iltze zorrotz burudunez josita puntu guztietan.\nPlataformetara igotzeko portaleak behar beste eskailera egoki dauka, ongi babestuta.\n1930eko hamarraldian Herrerako kaian 10 garabi ezarri ziren. Denboraren buruan ez zen gehiago haien beharrik izan eta, hori dela-eta, garai haietako kai hartako lan jarduera etengabearen lekuko garabi bat bakarra geratu da.\n1932koa da garabi hori eta Babcock & Wilcox enpresak egin zuen. Horren egiteko zehatza zen erradioen noranzkoan horizontalki eta higidura lasterrean karga lekualdatzea.\nPortalearen aurrean dago instalatuta translazio mekanismoen multzoa. Plataforma baten gainean motorra dago, eta horren ardatzean daude muntatuta makina balaztatzeko txirrika bat eta altzairu ijetzizko pinoi horztun bat.\nGarabiari makinistaren gela txikitik ematen zaizkio batera eta bestera karga mugiarazteko aginduak. Altxariaren mekanismoak lau galga edo balazta desberdin dauzka.\nGarabia ez da erabiltzen egun, eta horrek, lekualdatzen duen kargaren arabera -3,5etik hasi eta 6 tona arte eraman ditzake-, 12,5 metrotik 22,5 metro bitarteko erradioa dauka.\nGarabi bakoitza 1,5 m3 ahalmena daukan koilara automatiko batekin hornituta zegoen, ikatz nahasiarekin erabiltzeko egokituta. Koilara batek, gaineraino kargatuta, 3 tona pisatzen zuen.


Nati Bohé Aizpeolea — dantzan.eus\nHemen zaude: Hasiera › Komunitatea › Nati Bohé Aizpeolea\nOrdiziako santanazaleek udaletxean bertan egindako entsegu txiki batekin hasi zuten pasa den uztailaren 27ko eguna. Emakumeak mantoien azken xehetasunak prestatzen aritu ziren. Meza aurretik Ordiziako liburu zaharra irakurri zuten, eta bertan sinatu zuten alkateak, iazko aurreskulariak eta kongreg...\nDantzari-dantza eta erregelak Garain\nSanta Ana egunean, Garaiko dantzariek dantzari-dantza egin zuten Udaletxeko plazan, hain zuzen bezperan erregelen erakustaldia egin zen leku berean. Bi emakume izan ziren protagonista aurreskulari eta atzeskulari lanetan. Prozesioa eta gizonezkoen dantzak amaitu zirenean, Garaiko emakume ezkondu...\nSantiago eguneko soka-dantzan Goimendin\nZerua garbitu zen soka-dantzari bidea irekitzeko eta Elgetako Goimendin Santiago ospatzeko egun ederra oparitzeko. Nire Euskal Etxeko festak gogorazten zizkidan familia giroan, musika, dantza, bertsolariak eta jolasekin gozatu genuen. Nagusiak, gazteak eta haurrak, antzinako tradizio batek l...\nBehin Gaztemundu programa bukatuta, Euskal Herriko zenbait tokitatik ibilbidea hasi nuen, tokian tokiko ospakizunak bisitatuz eta dantza sorta zabala ikusiz. Pasa den uztailaren 24an, Elgoibarko Folklore Jaialdian soka-dantza indartsu bat ikusteko aukera izan nuen, hasieratik freskotasuna eta ...


Arabako Bertsolari Txapelketako finala, Hala Bedin zuzenean - Halabedi\nHalabedi > Arabako Bertsolari Txapelketako finala, Hala Bedin zuzenean\nArabako Bertsolari Txapelketako finala, Hala Bedin zuzenean\n29 martxoa, 2019 Erredakzioa 0\nBertxoko irratsaioak programa berezia egingo du larunbatean Printzipal antzokitik 16:30etatik aurrera. Xabi Igoa, Manex Agirre, Peru Abarrategi, Iñaki Viñaspre, Oihane Perea eta Aroa Arrizubieta egongo dira oholtzaren gainean.\nArabako Bertsolari Txapelketako finala larunbatean jokatuko da, martxoaren 30ean, Gasteizko Printzipal Antzokian, 17:30ean. Hala Bedi irratiko Bertxoko irratsaioak zuzenean emango du finalaren berri, antzokitik egingo duen programa berezi batekin: 1074.FM-n edo halabedi.eus/online-n entzun ahal izango da hau. Oholtzaren gainean egongo dira:\nManex Agirre: 1982. urtean jaiotako aramaioarra. 2015eko txapelduna da. Bi aldiz eskuratu du txapela, 2011n ere txapeldun izan zen. 2013ko Txapelketa Nagusian kantatu zuen.\nIñaki Viñaspre: Abetxukukoa, 1984an jaioa. 2004tik edizio guztietan finalista izan da. 2017eko edizioan bosgarrena geratu zen.\nAroa Arrizubieta: 2001ean jaiotako gasteiztarra. Lehen aldia da finalean parte hartuko duela. Finalista gazteena.\nFinalistek hainbatetan aipatu dute egindako ibilbidearen fruitu dela finala, belaunaldien arteko loturak goraipatuz, transmisioa, irakasle eta ikasle izandako uneak. Finalerako emango dutenaz eta helburu dutenaz ere aritu dira, esandakoen artean goraipatuz euretako edonork txapela jarrita ere pozik hartuko dutela, denek bere buru gainean gustura hartuko badute ere.\nArabako Bertsozale Elkarteak bistarazi nahi du Arabako bertsogintzak azken hamarkadetan egin duen bidea. Hori dela eta, txapela Lierni Altuna Ugartek jantziko dio aurtengo txapeldunari. Arabako bertsolaritzan ibilbide handia du Altunak, 1997an hasi baitzen bertso-eskolan, gerora eta egun arte antolatzaile moduan lan handia egin duen arren. Urte askoan egindako “lan isila” eskertu nahi dio Arabako Bertsozale Elkarteak. Beste sari banatzaileak Arabako bertsogintzan bidea egindako kideak izango dira.\n← Rokodromotik harkaitzerako bidea eskalatuz\nXuban Nafarrate, el preludio de la muerte de Iñigo Cabacas →


Dantzaz Errenteriako konpainia Biarritzen ostegunean\nCité de l’Ocean gunean, "Ozeanoaren ostegunak" ekitaldien azken hitz ordua izanen da agorrilaren 24 huntan. Gaueko 7ak30tan New Gang, Kid Fransescoli eta Isaac Delusion musika taldeak izanen dira. Eta azkenik 10ak30 tan Dantzaz taldearen: "Harri, orri, har" ikusgarri berria lehen aldikotz Iparraldean.\nFernando Saenz de Ugarte konpainiaren zuzendariak erraiten dauku dantza eta gastronomia nahasten direla hemen:\n2017ko Agorrilaren 22a\nVolkswagen Kombi pasioneaz: Thomas Goñi\nUdako giro huntan bideetan kurutzatzen dira noiztenka Volkswagen Combi furgoneta xaharrak. Bidaiatzeko “hippie“ maneran!\nSenpereko Thomas Goñik ez du bere lehen combi-a. Bere plazerra aipatu dio Panpi Mercapideri:\n2017ko Agorrilaren 21a\nHazparne 1900 urtean bezala izanen da igandean\nHazparne, 1900 urtean balitz bezala nahiko da berrosatu agorrilaren 13an "Lehengo Hazparne" ekitaldiarekin.\n19. aldikotz eginen da.\nMichel Brust antolatzaileak, aipatzen dauku gaztetan egin zuen lehen aldia:\n2017ko Agorrilaren 09a\nEgitarau eroa Makean\nMakean ere bestak hasiak dira eta astelehen arte luzatuko. Oihana Etxeberria eta Eztitxu Oillarburu, komiteko kideek, kondatzen digute noiz sartu diren besta taldean.\n2017ko Uztailaren 21a


Lapurdiko eta Frantziako arrantzaleek apirilaren 15ean ekingo diote antxoari | Ekonomia | Berria\nLapurdiko eta Frantziako arrantzaleek apirilaren 15ean ekingo diote antxoari\nSare pelagikodun ontziak azken urteetan baino sei aste lehenago hasiko dira aurten. Arrantzale tradizionalek kuota txikiagoa emango diete: %3\nArrantzale bat antxoa freskoz beteriko kaxak biltzen, Getariako portuan. GORKA RUBIO / FOKU Tamaina handiagoan ikusi\nSare pelagikoak erabiltzen dituzten Kantauri itsasoko arrantzaleek, Lapurdikoek eta Frantziakoek alegia, apirilaren 15ean ekingo diote aurten antxoaren arrantzari. Azken urteetan baino sei aste lehenago da hori. Data aurreratze hori onartzearen truke, teknika tradizionalak erabiltzen dituzten arrantzaleek —Bizkaikoek, Gipuzkoakoek eta Espainiakoek—, kuota txikiagoa utziko dute pelagikoak erabiltzen dituztenen esku. Orain arte, %5 ematen zieten; aurten, berriz, %3. Espainiako eta Frantziako gobernuek akordio hori berrestea falta da, baina ez dirudi hori traba izango denik.\nAntxoaren kosterak joko arau berriak izango ditu aurten. 2009az geroztik Bilboko Itun delakoak arautzen zuen teknika tradizionalak eta sare pelagikoak erabiltzen dituztenen arteko harremana. Itun hori, baina, aurten bukatu da, eta Lapurdiko eta Frantziako arrantzaleek baldintza berriak eskatu zituzten. Iragan asteartean bildu ziren bi aldeak, Getarian (Gipuzkoa), eta hasieran ez zuten eman akordioaren xehetasunen berri, baina dagoeneko jakinak dira, eta aldaketa sakonak badaude.\nTeknika tradizionalak erabiltzen dituzten arrantzaleak azken urteetako egun berean hasiko dira: martxoaren 1ean, eta kilo gehiago arrantzatu ahal izango dituzte. Aurreko urteetan 1.700 tona ematen zizkieten Lapurdi eta Frantziako ontziei, guztiaren %5. Aurten, berriz, milioi bat kilo inguru emango dizkiete bakarrik. Trukean, pelagikoen erabiltzaileak lehenago hasi ahalko dira, eta euren antxoarentzako prezio hobea lortu. Azken hamar urteetan, ekainaren 1ean hasi izan dira, eta ontzien jabeak kexu ziren ordurako prezioa nahiko txikia zelako. Kosterak aurrera egin ahala, prezioak behera egiten du.\nBilboko Itunaren oinarria zen bi teknikak erabiltzen dituzten arrantzaleek itsasoan ez elkar topatzea, eta, datak aldatu diren arren, litekeena da aurten ere ez topo egitea. Izan ere, azken urteetan teknika tradizionalak erabiltzen dituzten arrantzaleek epea baino askoz lehenago bete izan dute kuota —29.770 tona arrantzatu ditzakete guztira, eta bitan banatzen dute: %90 urteko lehen seihilekoan, eta beste %10 bigarrenean—. Iaz, esaterako, neurriak hartu behar izan zituzten kostera goizegi ez amaitzeko. Apiril amaieran, astean lau egunez bakarrik irten ziren itsasora, eta maiatzean, hirutan. Lonjako batez besteko prezioa 1,80 euro izan zen, baina antxoa gehien sartu zen egunetan 0,30 zentimoraino jaitsi zen.\nSasoiko lehen kostera da martxokoa, eta antxoatara irtengo diren Euskal Herriko ontzi gehienak Gipuzkoakoak dira, berrogei inguru. Bizkaikoak bederatzi dira, eta Lapurdikoak, dozena bat. Euskal portuetan, dena den, askoz ontzi gehiago ibiltzen dira. Iaz, esaterako, 65en bat ontzik deskargatu zuten Ondarroan, espainiarrak eta galiziarrak barne.\nHegoaldean 150 lan ikuskatzaile falta direla salatu dute sindikatuek\nBilerak eskatu dizkiete Eusko Jaurlaritzari eta Nafarroako Gobernuari, prekaritateaz hitz egiteko\nPrezioak %0,5 jaitsi ziren iaz Hegoaldean, baina elikagaiak garestitu egin ziren\nErregaiak, turismo zerbitzuak eta komunikabideak merkatu zituen COVID-19ak. Inflazio negatiboak langile gehienen eta pentsiodunen erosteko ahalmena handitu du\nFaes Farmak beste lantegi bat irekiko du Bizkaian, eta 200 langile hartuko ditu\n150 milioi inbertituko ditu Derion eraikiko duen plantan. Produkzioa hirukoiztea espero du. Enpresak inoizko urterik onena izan zuen iaz\nMendiak aldaketak iragarri ditu Lanbideren egituran\n«Zerbitzu eraginkorrago» bat emateko, hainbat neurri jarriko dituzte martxan aurten. Kontratazio bolumena %4 handitzeko helburua jarri du.\nHesituta, birusa zabal ez dadin\nMaialen Arteaga, Irati Urdalleta Lete


Honen bilaketa egin duzu Gabriel Aresti • ZUZEU\nBilatu: Gabriel Aresti\nGabriel Aresti eta Javier Ortiz\nJavierrek gazteleraz idatzitako poema batzuk pasa zizkion Arestiri, eta Arestik (Ortizi ezer esan gabe) euskaratu egin zituen 15 poema. Poema haien itzulpenak Karmelo Landak aurkitu zituen Arestire...\nEgan aldizkaria sarean jarri zuten Susakoek, eta hortxe geratu dira bilduta. Baita urte bereko neguan Iñaki Irigoieni eskaini zizkionak eta 1960an Justo Garateri eskeinitakoak ere. Beste batzuk gal...\nGizarte ekimeneko euskaltegien finantzaketa sistema berria - 2021eko apirilak 14, egun pozgarria izan zen gizarte ekimeneko sektorea osatzen dugun euskaltegiontzat. HABEren elkarlanean lortu du...\nArtearen mailutasuna - Paul Beitiak Gedar langile kazetan. Gabriel Arestiren figura bakarretan bakarra da gure kultur tradizioan eta halaxe izaten jarraitzen du gaur ere, ekainean haren heriotzare...\nJon Miranderen ‘Haur besoetakoa’-k mende erdia\nJon Miranderen 'Haur besoetakoa'-k mende erdia - Miel Anjel Elustondok Argia aldizkarian. 1959an idatzia, argitaratzeari uko egin zion Koldo Mitxelenak Egan aldizkarian eta liburuak ez zuen harrez...\nUnamunok ideia arrazistak euskararekiko - Nondik atera zituen Unamunok 1901ean bere jaioterri Bilbon ospatutako Lore Jokoetan egindako hitzaldian adierazitako ideiak, hots, euskarak ez duela balio mu...\n“Gernikako Arbola”, mokofinaren eta komediantearen arteko doinua - Amatiñok bere blogean. Altuna musikagile, organo-jotzaile eta hainbat eresi-sortzaile “mokofinari” kristoren pena eman...\nMilitantzien isiltze neurtua - Hedoi Etxartek Berria egunkarian. Jose Luis Zumeta hil eta hiru egunera, bi egunkaritan bere omenezko eskela argitaratu zuten. Ordura arte argitaratutakoekin alderat...\n[INKESTA] “Internazionala” kantuari letra aldatu… bai ala ez?\n"Internazionala" kantuari letra aldatu... bai ala ez? - Iragan ostirala maiatzak 1 zen, eta gure ahotsa kalera eraman ez genuen arren askoren ahotsak iritsi zitzaizkigun gure etxeetara. Tartean, inter...\nAhutsaren hurrengoa - Apirilaren 21ean eta 22an, gaur eta bihar, greba digitala egiteko deia zabaldu dute 1000 kulturgile inguruk. Egun hauetan ez dute kultur edukirik partekatuko sarean, eta 2008ko ...


Dialogoa, negoziazioa eta konfrontazioa - Gipuzkoako Hitza\n2017, urriak 20 gipuzkoa, Iritzia 307\nMateixa, ara, seny, por, pau… hitzak ikasi ditugu azken boladan, nahi barik, ia-ia geurezko jakituriak eman balizkigu bezala. Testuinguru konkretuan, gai izan gara deduzitu eta ulertzeko. Katalanez gabiltza ikasten berez, horretara jarri barik. Ez dakit Kataluniak independentzia lortuko duen, baina hizkuntza gutxituari procés horrek eragin dion bultzada ikaragarria da, edozein hizkuntzak nahiko lukeena. Zer esanik ez, hizkuntza minorizatu batek.\nDiàleg da ikasi dugun hitz horietako bat. Dialogoa, alegia. Batzuek eta besteek eskatzen dutena. Euskaraz dialogo-ren ordaina, hiztegian begiratuz gero, elkarrizketa da. Dialogo gaitzetsita dago. Bai, badakit Hiztegi Batuan agertu agertzen dela, baina euskara baturako ez da gomendatzen, idatzian erabilera urria izan delako. Ok. Gutxitan idatzi ei dugu; hala eta guztiz ere, esango nuke euskara mehetu eta marguldu egiten duela berba hori arbuiatzeak. Zeren eta dialogatzea eta elkarrizketa ez baitira gauza bera; edo hobeto esanda, dialogoa solasaldi mota konkretu bat da. Nire ustez, elkarrizketa pertsonen arteko edozein hitz-trukaketa izan liteke; esate baterako, igogailuan izan dezakegun eguraldiaz egiten dugun berbaldia. Elkarrizketa da izan, baina inork deituko lioke dialogoa horri? Ez, bada! Horrek, atzera ere, Xabier Amurizaren baieztapena berresten du, euskara idatzian 2.000 hitz falta ditugula, alegia.\nEra berean, iruditzen zait gutaz ere asko erakusten duela, bat etortzeko dugun ezintasunaren erakusgarri izan litekeelako. Izan ere, dialogoak —beti nire iritzirako— elkar ulertze minimo bat eskatzen du, adostasuna lortzeko helburua ere baduela esango nuke. Berba hori gurean falta izanak demostra lezake elkarri entzun eta konprenitzeari ematen diogun garrantzi urria.\nDiàleg. Parlem irakurri dugu. Manifestazioak ere egin dira dialogoa exijitzeko, ahaztuta Generalitateak Espainiako Gobernuari hamazazpi aldiz eskatu ziola berba egitea erreferendumaren aurretik. Baina, hemen ondotxo dakigunez, adostasuna eta elkar ulertzea Espainiako Erreinuari (Hedoi Etxartek esango lukeen moduan) eskatzea eguerdian ilargi bila ibiltzea bezalakoa da, ez da existitzen. Espainian diskusioa eztabaida da, ingelesez edo frantsesez gertatzen ez den moduan.\nDiscuter (frantsesez), to discuss (ingelesez) hitzek eztabaidatu esanahia izateaz gain, hitz egitea ere esan nahi dute. Discutir gaztelaniaz, ostera, eztabaidatzea da, ez berba egitea. Konfrontazioa eta gatazka da, oihuka jardutea, Tele5ko Sálvame estiloan. Orroka batean, elkarri entzun barik, ozenen jarduten duena irabazle. Hala imajinatzen dut elkarrizketa, dialogoa, eztabaida…\nBaina Espainiako Gobernuak orain arte, dialogoa edota elkarrizketa bidea zabaldu beharrean, bere bertsio armatua besterik ez du erakutsi: errepresioa eta kartzelatzeak. Beharbada, ez daki besterik egiten, euskaldunokin demostratu zuen lez. Katalanekiko duen jarrerak, zoritxarrez, hipotesia berretsi besterik ez digu egiten.\nEta Egunkaria itxi zigutenean Endavant ere ikasi genuenez, Endavant Catalunya aldarrikatuko dugu, dialogo eta negoziazioan sinesten baitugu. Katalunia gara-eta!


VOXek ordezkaritza lor lezake Araban - Araba - Alea.eus\nVOXek ordezkaritza lor lezake Araban\nErredakzioa 2020-03-03 14:21\nVOXek lehen aldiz lortuko luke ordezkaritza Eusko Legebiltzarrean. / ALEA\nEAJren eta PSE-EEren gorakadak gehiengo osoa lortzea gauzatuko luke.\nEITB Focus inkestaren arabera, EAJk apirilaren 5eko hauteskundeak irabaziko lituzke, eta EH Bildu eta PSE-EE bigarren eta hirugarren indarrak izango lirateke. Voxek ordezkaritza izan lezake, Araban aulki bat lortuta.\nJeltzaleek 31 aulki eskuratuko lituzkete, aurrekoan baino 3 gehiago. EH Bilduk ordezkari bat gehiago izan lezake. PSE-EE hirugarren indarra izango litzateke, 11-13 aulkirekin. Elkarrekin Podemosek 11 aulki bereganatu zituen 2016an, eta 7-9 izango lituzke orain. PP+Cs koalizioak 5-6 ordezkari lortuko lituzke, (PPk 9 legebiltzarkide izan zituen 2016an), eta baliteke Voxek ordezkaritza lortzea Eusko Legebiltzarrean, aulki batekin, botoen % 1,9 bereganatuta.\nAraban, jeltzaleak nagusi\nEAJ izango litzateke irabazlea Araban, 9 aulki lortuta. EH Bildu bigarren postura igoko litzateke, 5-6 aulkirekin, eta PSE-EE hirugarren postuan kokatuko litzateke, 4-5 ordezkari eskuratuta. PP+Cs koalizioa laugarren indarra izango litzateke (2016an, PPk bigarren postua lortu zuen), 3 ordezkarirekin, eta Elkarrekin Podemosek ere 3 izango lituzke. Lehen aldiz ordezkaritza izan dezake Voxek, Araban legebiltzarkide bat lortuta. Abstentzioa % 32,1ekoa izango litzateke apirilaren 5ean; 2016an, ia % 40koa izan zen.\nLehendakarigaien balorazioari dagokionez, inkestaren arabera, EAJko lehendakarigai Iñigo Urkulluk lortu du batez besteko notarik altuena, 6,29, eta EH Bilduko hautagai Maddalen Iriartek ere gaindituko luke, 5,71 jasota. PSE-EEko Idoia Mendiak 4,67 izango luke, Elkarrekin Podemoseko Miren Gorrotxategik 4,32, eta PP+Cs koalizioko Carlos Iturgaizek 1,41.\nEAEko 1.200 bizilagunen laginarekin egin dute inkesta, eta Erkidegoko herrialde bakoitzeko 400 lagunek parte hartu dute.\nOtsailaren 25etik 27ra bitartean telefono bidez egindako elkarrizketak izan dira landa lanaren oinarria.


2010eko diskorik onenak, New Musical Expressen arabera • ZUZEU\n2010eko diskorik onenak, New Musical Expressen arabera\nEz dago gaztelaniazkorik, ez dago euskarazkorik, lehen errepasoan frantsesezkorik ere ez. Denak ingelesez egina munduarentzat.\nIrratiak entzun besterik ez dago. Ingelesezkoak dira entzuten ditugun kanturik gehienak. Zer saritu behar du orduan aldizkari ingeles batek? Ingelesez egindako kantuak, gehienak pop-rock estilokoak.\nEuroparen alde honetan hain ezaguna ez den Laura Marling kokatu du New Musical Express aldizkari sonatuak bosgarren diskorik onenaren postuan. I Speak because I can titulua du bere diskoak. Kantautora folk (edo antifolk?) hau 1990ean jaio zen, Ingalaterran. Mercury Prize sarietarako hautagaia izan da bitan. Bere bigarren diskoa du.\nDespedidako diskoa dela diote. Dance-punk estiloaren asmatzaile izandakoek sekulako bonbazoa eman zuten James Murphy eta bereek. This is happening honekin akabera eman nahi diote abentura bati. LCD Soundsystemen azken lana, batzuen ustetan bere aurrekoen oso azpitik dagoena, baina NMEren arabera, amaitu ez den 2010. urteko laugarren estimatuena.\nZer esan Beach Housei buruz? Teen Dream izena du bere azken lanak eta moda-modako taldeen artean jarri du. Pop ameslari bezala deskribatu izan dute telebistako iragarkietako soinu banda izatera zigortu nahi duten banda honen proposamena. Urteko hirugarren postuan jarri du, baina etorri bezala ahaztuko dira?\nUrte honetako diskorik demandatuena izan da. Gogoz itxaroten zuten askok. Funeral eta The Neon Bible lanen ondoren, The Arcade Fire taldekoek ze norabide hartuko zuten galdetzen zuten jarraitzailetako askok. Kritikaren aldetik laudorio adina kritika jaso dituen arren, Euskal Herritik duela bi aste Madrilera euren kontzertua ikustera mugitu ziren gehienek taldeak kontzertuetan duen indarra azpimarratzen dute. Bideoklip hau da horren froga argiena.\nZer esan izar berri hauei buruz? These New Puritans izena dute eta munduko rock aldizkari entzutetsuenak lehen postuan jarri ditu. Zuzenean ahaztezinak direla diote eta diskoa harrigarria da. Abenduaren 18an Pompidou zentroan izango dira Parisen, bertaratu nahi duenarentzat.\nNew Musical Express aldizkariak urteko diskarik onenen zerrenda kontsultatu nahi? Klikatu hemen.\nIrudia | These new puritans taldearena da, New Musical Express aldizkariaren ustez, 2010eko diskarik onena | These New Puritans | LGPL\n2010, diskoak, hoberenak, musika\nEuskararen Nazioarteko Egunean, Euskal Herriari\nNabigatu euskaraz, behintzat


Giza Eskubideen alde, murrizketei aurre — Gaztezulo\nGiza Eskubideen alde, murrizketei aurre\nGiza Eskubideen alde, murrizketei aurre https://www.gaztezulo.eus/albisteak/giza-eskubideen-alde-murrizketei-aurre https://www.gaztezulo.eus/albisteak/giza-eskubideen-alde-murrizketei-aurre/@@download/image/2012747268iritz_1360353906.jpg\nIlazki Gainza, Mundubat-eko kidea\nKrisia. La crisis. Une crise. Zenbatetan entzun izan ote dugu hitz berbera azken hilabeteetan? Irratia piztu eta krisia, telebistan edozein saio ipini eta krisia. Baina, pentsatzen al dugu aipatzen diguten arazo ekonomikoaren atzean dagoen horretaz?\nEgiturazko krisi sistemiko honek kapitalismo patriarkala sendotzen du, baloreen eta zaintzen krisia areagotuz, ez baitugu ahaztu behar kapitalismoaren funtsezko printzipioetako bat emakumeen esplotazioa dela.\nBeraz, orain inoiz baino beharrezkoagoa da pertsona eta bere beharrak jartzea interesen erdigunean, hauek izan daitezen bizitzaren eta lanaren erritmoa markatuko dutenak, eta ez merkatuen interesak. Gainera, oso gogoan eduki behar dugu krisia bera aitzakia izaten ari dela garapenerako lankidetza eta berdintasun politikak desegiteko, gure eguneroko lana oztopatuz.\nGiza Eskubideak murrizketen aitzakiarekin urratzen ari diren garai hauetan, Mundubat Garapenerako Gobernuz Kanpoko Erakundetik (GGKE) berauek babesteko lanean jarraitzen dugu Iparraldean eta baita Hegoaldean ere.\nIparraldean gizarte mugimenduekin lan egiten dugu eta garapenerako lankidetzan dihardugun herrialdeetako (Brasil, Kolonbia, Kuba, Salvador, Guatemala, Honduras, Mexiko, Nikaragua, Mendebaldeko Sahara, Palestina, Mozanbike eta Bolivia) egoera azaltzen saiatzen gara argazki erakusketa, tailer, hitzaldi eta foro anitzen bidez.\nAzken hilabeteak gogorrak izan dira gure antzeko jarduna duten GGKE guztientzat, murrizketek eguneroko lana zaildu baitigute. Baina, aldi berean, krisiak indartu egin gaitu eta prest gaude sinesten dugun aldaketa horren alde eta bestelako mundu baten defentsan lanean jarraitzeko.\n2011ko urrian, saharar errefuxiatu kanpamentuetan kooperante ziharduen Enric gure lankidea bahitu zuten Ainhoa eta Rosellarekin batera. Kolpe gogorra izan zen denontzat, baina laster gure artean izango dugunaren esperantzak kemena ematen digu.\nPertsona guztiek eskubide guztiak izango dituzten mundu batean sinesten dugu eta horri eusten diogu lanean jarraitzeko.


EKAINA ** Shooting Workout GUN 8000 ** JUNIO – Basket Sito\nEKAINeko hilabete honetarako, GUN 8000 Jaurtiketa Makinarekin Teknifikatzeko ESKEINTZA BEREZIA luzatzen dugu\n2 BONOA => jokalari 1entzat 1 orduko 3 saio + analisi informea => 105 €/jokalari\nJar zaitez gurekin kontaktuan informazio gehiago jasotzeko. Honako zuzenbidera email bat bidal diezagukezu: info@basketsito.com\nBANAKAKOA: Partaide bakar bati Teknifikazioa. Egun askeak erretserbatuz eta jaurtiketa makina bakarrik erabiltzeko (40 €/ordu/jokalari), edo 1 BONOAren bidez erretserba eginez, non jaurtiketa makinarekin 5 saio, hasierako informea (lehen saiori dagokiona) eta amaierako informea (azken saioari dagokiona) barne dauden. 1 BONOAren kostea 175 €/jokalari.\nJaiotze Data - partehartzaile (ee/hh/uuuu)(beharrezkoa)(obligatorio)\nIdatz ezazu zein teknifikazio mota nahi dezun erretserba egiteko(obligatorio)\nBaimena ematen dut teknifikazioko saioetan zehar erregistra daitezkeen irudi eta bideoak Basket Sitoren web orrian, Sare sozialetan eta dokumentuetan argitaratu daitezen (beharrezkoa)(obligatorio)\n2 respuestas a «EKAINA ** Shooting Workout GUN 8000 ** JUNIO»\nEntrada anterior:Anterior JUNIO * Shooting Workout GUN 8000 * EKAINA\nSiguiente entradaSiguiente ADI ! Izen-ematearen epe-muga Ekainaren 28a da